Warga emas hilang, ditemui mati dalam parit pagi tadi

KEMAMAN,1 Mac - Kehilangan seorang lelaki warga emas terjawab selepas mayatnya ditemui mati dalam keadaan terapung dalam sebuah parit pagi tadi.  Kejadian berlaku di Kampung Pasir Gajah Kemaman, Terengganu berhampiran Balai Polis Pasir Gajah kira-kira pukul 10 pagi tadi.  Ketua Polis Daerah Kemaman, Superintenden Hanyan Ramlan berkata mayat Rahim Deraman, 69 tahun ditemui oleh orang awam yang kebetulan melalui jalan berhampiran kawasan berkenaan.  Kehilangan mangsa disedari anak-anaknya sejak petang semalam yang kemudiannya membuat laporan di balai polis kampung berkenaan.  "Operasi mencari mangsa telah dilakukan sejak semalam dan ketika kejadian sekitar kawasan kampung berkenaan turut dinaiki air ekoran limpahan sungai berdekatan," kata Hanyan kepada pemberita RTM.  Superintenden Hanyan berkata mangsa yang mempunyai lima orang anak itu dipercayai mengalami kemurungan selepas kematian isterinya beberapa tahun lalu.  "Mangsa sebelum ini dikatakan suka merayau-rayau di sekitar kawasan kampung dan telah dipercayai terjatuh ke dalam sebuah longkang yang dipenuhi air akibat banjir sebelum dipercayai lemas," tambahnya. Ketika ditemukan oleh orang awam keadaan air banjir di sekitar kampung berkenaan mulai surut.

(Banjir di kawasan Kampung Pasir Gajah Kemaman, Terengganu mulai surut)

Mayat mangsa kemudiannya telah dihantar ke Unit Forensik Hospital Kemaman (HK) untuk tindakan dan siasatan lanjut.  Siasatan awal polis mendapati tiada sebarang unsur jenayah berlaku.


Kemudahan katil di HPKK mencukupi tampung keperluan rawatan semasa

KUALA LUMPUR, 1 Mac- Bilangan kemasukan pesakit kanak-kanak di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM (HPKK) tidak menunjukkan peningkatan mendadak.Naib Canselor Universiti Kebangsaan Malaysia, (UKM) Profesor Datuk Dr. Mohd Ekhwan Toriman berkata, buat masa ini kemudahan katil dan katil wad kecemasan mencukupi untuk menampung keperluan rawatan semasa."Trend kalangan pesakit COVID sekarang ini menurun dalam kalangan kanak-kanak. Kami dapati tidak lah terlalu tinggi dan dari segi keperluan katil, juga katil di wad kecemasan tidak mengalami peningkatan yang besar dan kita yakin bilangan ini mula menurun seperti yang ditaklimatkan oleh Tan Sri DG (Ketua Pengarah Kesihatan), katanya.

Mohd Ekhwan menyatakan demikian selepas Majlis Pemasyhuran Hospital Tunku Ampuan Besar Tuanku Aishah Rohani sebagai Hospital Pakar Kanak-Kanak Universiti Kebangsaan Malaysia (HPKK).

(Prof. Datuk Dr. Mohd Ekhwan Toriman ditemu bual RTM pada Majlis Pemasyhuran Hospital Tunku Ampuan Besar Tuanku Aishah Rohani)

Pada Jun tahun lalu, HPKK pernah dijadikan sebagai hospital COVID-19 bagi menampung keperluan katil untuk rawatan pesakit sekitar Lembah Kelang ketika gelombang ke-2 pandemik menular.HPKK juga antara hospital paling aktif dan telah berjaya merawat 842 orang pesakit.Namun, pada 15 Oktober 2021, HPKK telah dikembalikan semula untuk memulakan perkhidmatan kepada kanak-kanak sepenuhnya.Hospital Tunku Ampuan Besar Tuanku Aishah Rohani di masyhurkan sebagai Hospital Pakar Kanak-Kanak UKM (HPKK) sebagai pengiktirafan serta penghormatan atas naungan Canselor UKM - Yang di-Pertuan Besar Negeri Sembilan Darul Khusus.


Tiada sumber air bersih, PAIP segera hantar bantuan kepada penduduk terjejas di Bukit Kuin dan Kubang Puyu

KUANTAN, 1 Mac - Seramai 14 orang daripada empat keluarga di Bukit Kuin, di Kuantan, Pahang masih ditempatkan di Balai Raya Bukit Kuin biarpun banjir di rumah mereka telah surut sejak semalam. Secara keseluruhannya, seramai 44 orang daripada 10 keluarga dari Bukit Kuin dan Kubang Puyu telah ditempatkan di balai raya itu sejak Sabtu lalu.  Namun, enam keluarga daripadanya telah pulang ke rumah masing-masing.  Menurut Pengerusi JKKK Bukit Kuin 1, Musa Ismail berkata empat keluarga yang masih belum pulang itu kerana tiada sumber air untuk mencuci rumah ekoran kejadian paip besar yang pecah akibat dihempap tebing jalan yang runtuh.  Lagi bertambah sukar untuk kerja baik pulih memandangkan paip tersebut masih ditenggelami air banjir kerana berada di tempat yang rendah.Jelasnya, kerja-kerja membaik pulih paip tersebut sedang berjalan dan dijangka seluruh penduduk di Bukit Kuin akan menerima air bersih selewat-lewatnya malam esok.  "Mula-mula tiada air pada hari Sabtu, penduduk di sini kira-kira takde masalah lain cuma masalah air sahaja. Insya-Allah hari ini kalau ada rezeki, Allah Taala bagi dapatlah air malam ini atau malam esok. Saya bersyukurlah pada Allah Taala meski di uji macam ini," kata Musa ketika ditemu bual RTM.

(Pengerusi JKKK Bukit Kuin 1, Musa Ismail ditemui media ketika menjelaskan situasi dihadapi penduduk di Bukit Kuin 1)

Sementara itu, penduduk Bukit Kuin, Esah Idris, bersyukur dengan bantuan air bersih yang diberikan oleh Pengurusan Air Pahang (PAIP) kepada penduduk terjejas untuk meneruskan rutin harian.Beliau juga memahami kesukaran pihak PAIP untuk membaiki paip yang telah pecah.  Manakala anaknya, Che Saharudin Che Roslan berkata kejadian banjir pada Sabtu lalu berlaku ketika dia pulang ke rumah ibunya selepas dua tahun tidak berjumpa akibat pandemik COVID-19.  Beliau yang bertugas di Kedah dan mengambil cuti selama 10 hari tidak menyangka perlu mengharungi banjir namun redha dengan keadaan yang menimpa keluarganya.  "Mujurlah sempat merasa jumpa keluarga. Sebab dah lama tak jumpa, hampir dua tahun lah tak balik," kata Saharudin kepada RTM.

(Che Saharudin Che Roslan ketika ditemui RTM berlapang dada dengan ujian bencana ini yang menimpa keluarganya)

Ketika ini, 6,000 gelen air telah dibekalkan Pengurusan Air Pahang (PAIP) kepada seluruh penduduk di situ.Setakat ini, laluan masih terputus di Jalan Sungai Riau, Sungai Lembing.  Kenderaan ringan tidak digalakkan untuk melintasi jalan tersebut.


BANJIR MELAKA: KASA diminta peruntuk RM1.08 billion

AYER KEROH, 1 Mac - Kerajaan Negeri Melaka memohon peruntukkan RM1.08 billion daripada Kementerian Alam Sekitar dan Air (KASA) bagi menyelesaikan masalah banjir di negeri itu.  Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata peruntukan itu termasuk untuk projek Rancangan Tebatan Banjir (RTB) Sungai Melaka Fasa 2 bernilai RM1 billion, RTB Sungai Putat sebanyak RM50 juta dan RTB Sungai Durian Tunggal sebanyak RM30 juta.

( Antara Kawasan yang terjejas banjir di sekitar Melaka)

Beliau berkata, pelan tersebut akan menyediakan satu perancangan holistik sistem perparitan di ketiga-tiga daerah berkenaan bagi memudahkan setiap agensi membuat perancangan bagi tujuan pembangunan.

Beliau juga optimis dua projek iaitu RTB Sungai Putat dan Sungai Durian Tunggal akan diluluskan.  "Di sungai Putat kita akan lakukan pembesaran kolam takungan sedia ada termasuk pengambilan tanah agar kolam takungan tersebut lebih besar" Kata Rahmad Mariman selepas Persidangan Kedua Penggal Pertama Dewan Undangan Negeri ke-15, di sini. Dalam pada itu, sebanyak 296 projek mitigasi banjir dibangunkan di negeri itu bagi mengatasi masalah banjir luar jangka. "Ia melalui peruntukan daripada kerajaan negeri dan Persekutuan yang akan disiapkan menjelang September depan," katanya.


Ketua Menteri Sarawak digelar Premier Sarawak berkuat kuasa hari ini

KUCHING, 1 Mac- Ketua Menteri Sarawak digelar 'Premier of Sarawak' dalam bahasa Inggeris dan 'Premier Sarawak' dalam Bahasa Malaysia berkuat kuasa hari ini, kata Setiausaha Kerajaan Negeri Sarawak, Datuk Amar Jaul Samion.Beliau berkata, penguatkuasaan penggunaan istilah itu berikutan pindaan Perlembagaan Negeri Sarawak, yang Rang Undang-undang (RUU) tersebut telah diluluskan oleh Dewan Undangan Negeri (DUN) pada 15 Februari lalu."Pindaan ini berkuat kuasa mulai hari ini, 1 Mac 2022. Pejabat Ketua Menteri akan dirujuk dalam bahasa Inggeris sebagai ‘Office of the Premier of Sarawak’ manakala dalam Bahasa Malaysia sebagai 'Pejabat Premier Sarawak’," katanya dalam kenyataan di sini.Beliau berkata Timbalan Ketua Menteri Sarawak akan dirujuk sebagai ‘Deputy Premier’ atau Timbalan Premier dalam Bahasa Malaysia manakala Menteri Muda kini akan dirujuk sebagai Timbalan Menteri, juga berkuat kuasa pada Selasa.

Pindaan untuk menukar gelaran jawatan Ketua Menteri kepada Premier itu telah diluluskan oleh DUN dengan majoriti lebih dua pertiga apabila 67 ahli dewan mengundi menyokong manakala enam menentang.

Menteri Pelancongan, Industri Kreatif dan Seni Persembahan negeri, Datuk Seri Abdul Karim Rahman Hamzah semasa membentangkan RUU itu berkata, pindaan di bawah Perkara 6(3) Perlembagaan Negeri Sarawak itu adalah mengikut pindaan Perlembagaan Persekutuan yang dikuatkuasakan pada 11 Februari. -BERNAMA


126 nelayan Endau penerima baharu lesen nelayan Kelas A

MERSING, 1 Mac- Seramai 126 nelayan di Endau, Mersing menerima lesen nelayan Kelas A daripada Kementerian Pertanian dan Industri Makanan (MAFI).

Menterinya, Datuk Seri Dr Ronald Kiandee berkata setakat ini, terdapat kira-kira 3,000 nelayan di seluruh negara telah diberikan lesen menerusi program pemutihan yang dijalankan kementerian itu. Katanya, pendekatan tersebut dijalankan hanya kepada nelayan yang beroperasi sepenuh masa."Hari ini juga kita telah menyenaraikan beberapa masalah yang membelenggu, masyarakat nelayan, lesen perikanan yang terpaksa diberikan kuota, bagi memenuhi kapasiti sumber yang ada, katanya selepas menyempurnakan Program Sesi Dialog Industri Agromakanan 2022 Johor di sini.

(Datuk Seri Dr Ronald Kiandee pada program Sesi Dialog Industri Agromakanan 2022 di Endau, Mersing)

Ronald turut menegaskan penglibatan para nelayan dalam proses pemasaran adalah penting, bagi mengurangkan pengaruh orang tengah dalam rangkaian pemasaran produk.  Mengenai keputusan melanjutkan pemberian subsidi ayam dan telur yang dijadualkan berakhir Jun ini akan diputuskan kerajaan.  Tegasnya, sebarang tindakan berkenaan perkara tersebut memerlukan pengkajian, sebelum dimuktamadkan.


Parkir bertingkat di bangunan HRPB dibuka semula kepada orang awam

IPOH, 1 Mac- Isu parkir bertingkat di bangunan baharu Hospital Raja Permaisuri Bainun (HRPB) di Ipoh yang tular baru-baru ini, berjaya diselesaikan. Pengarah Kesihatan negeri Perak, Datuk Dr Ding Lay Ming memberitahu kawasan meletak kenderaan itu kini dibuka semula kepada orang ramai yang mendapatkan rawatan di fasiliti terbabit. Jelas beliau, sebelum ini parkir bertingkat itu ditutup buat orang ramai susulan langkah pencegahan penularan wabak COVID-19.  "Pengarah hospital ada buat keputusan oleh kerana COVID-19, ada proses kerja dimana ada kurangkan orang awam masuk ke tempat itu kerana untuk memastikan semua orang yang masuk itu adalah berstatus vaksin. Oleh sebab itu, ada sikit kekeliruan. Sekarang mereka sudah buka semula kepada orang awam seperti dulu," kata beliau selepas menghadiri majlis pelancaran Logo Jelajah Denai Sungai Negeri Perak Sejahtera 2022, di sini.

(Datuk Dr Ding Lay Ming ditemui media ketika bersama tetamu pada majlis pelancaran logo Jelajah Denai Sungai Perak Sejahtera 2022)

Sebelum ini, tular di beberapa platform media sosial yang mendakwa parkir bertingkat itu hanya sekadar perhiasan kerana ia untuk kegunaan kakitangan sahaja dan bukan untuk kemudahan awam.


Abdul Taib sambung penggal ketiga sebagai TYT Sarawak

KUALA LUMPUR, 1 Mac-  Yang di-Pertua Negeri Sarawak, Tun Abdul Taib Mahmud pada Isnin menerima surat cara pelantikan bagi menyambung khidmatnya selama dua tahun daripada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara di sini.Ini merupakan penggal ketiga Abdul Taib dilantik sebagai Yang di-Pertua Negeri Sarawak, mengikut Perkara 1 Perlembagaan Negeri Sarawak.Lantikan pertama adalah pada 1 Mac 2014 hingga 28 Februari 2018, manakala lantikan kedua pada 1 Mac 2018 hingga 28 Februari 2022.Istiadat Pengurniaan Surat cara Pelantikan Kepada Yang di-Pertua Negeri Sarawak itu turut dihadiri Perdana Menteri, Datuk Seri Ismail Sabri Yaakob; Ketua Menteri Sarawak, Tan Sri Abang Johari Tun Openg dan Ketua Setiausaha Negara, Tan Sri Mohd Zuki Ali.Antara menteri yang hadir ialah Menteri di Jabatan Perdana Menteri (Hal Ehwal Sabah dan Sarawa), Datuk Seri Dr Maximus Ongkili, Menteri Pelancongan, Seni dan Budaya, Datuk Seri Nancy Shukri dan Timbalan Menteri Pembangunan Luar Bandar, Datuk Hasbi Habibollah.

Yang di-Pertua Negeri Sarawak Tun Abdul Taib Mahmud (dua, kanan) hadir pada Istiadat Pengurniaan Surat Cara Pelantikan  di Singgahsana Kecil, Istana Negara/BERNAMA)

Abdul Taib pernah memegang jawatan ketua menteri selama 33 tahun sejak 26 Mac 1981 setelah menggantikan bapa saudaranya, Tun Abdul Rahman Ya'kub.Beliau pernah berkhidmat sebagai hakim bersekutu di Mahkamah Agung Australia Selatan selepas menamatkan pengajian dalam bidang undang-undang di University of Adelaide, sebelum kembali ke Sarawak.Beliau yang dilahirkan pada 21 Mei 1936, merupakan anak sulung kepada pasangan Mahmud Abang Yahya dan Hamidah Ya'kub


IPO Farm Fresh RM1.35 sen sesaham

KUALA LUMPUR, 1 Mac - Syarikat tenusu, Farm Fresh Bhd menyasarkan untuk meraih RM1 bilion menerusi tawaran awam permulaan (IPO) pada RM1.35 sen sesaham.Sebahagian besar daripada jumlah itu akan digunakan untuk membina hab pengeluaran, ladang tenusu dan kemudahan bersepadu baharu di Malaysia.Pengarah Urusan dan Ketua Pegawai Eksekutif Kumpulannya, Loi Tuan Ee berkata, menerusi langkah itu syarikat berhasrat memperluas penguasaan pasaran di peringkat domestik dan antarabangsa.

(Pada majlis pelancaran prospektus IPO Farm Fresh di Kuala Lumpur)

"Ini termasuk pasaran baharu seperti Filipina dan Indonesia serta memperkukuh operasi di Hong Kong."Permintaan kukuh terhadap produk susu segar dan pengeluaran susu tempatan yang rendah mampu memberi manfaat besar kepada syarikat," kata Loi dalam majlis pelancaran prospektus IPO Farm Fresh, di sini.Jenama itu ketika ini mengendalikan lima ladang tenusu dalam negara dan satu ladang tenusu di Australia berkeluasan 5,400 ekar.


Pulau Pinang - Perak bincang bekalan air mentah dari Sungai Perak petang ini

IPOH, 1 Mac- Satu perbincangan mengenai pembekalan air mentah dari Sungai Perak seperti dicadangkan bawah Skim Penyaluran Air Mentah Sungai Perak (SPRWTS) diadakan petang ini.Menteri Besar Perak, Datuk Seri Saarani Mohamad turut mengesahkan perbincangan itu dihadiri Ketua Menteri Pulau Pinang, Chow Kon Yeow di sini. Namun butiran perbincangan tidak dimaklumkan."Hari ini, petang ini mesyuarat. Ya lah kita tidak tahu lagi, dia (Chow Kon Yeow) nak jumpa untuk perbincangan mengenai perkara apa, bila dah jumpa akan dimaklumkan, kata Saarani selepas Majlis Pelancaran Logo Jelajah Denai Sungai Negeri Perak Sejahtera 2022 di sini.

(Menteri Besar Perak, Datuk Seri Saarani Mohamad/MYKMU.NET)

Projek SPRWTS dicadangkan oleh Perbadanan Bekalan Air Pulau Pinang (PBAPP) untuk memanfaatkan sumber air kedua Pulau Pinang di Sungai Perak.Ia bagi memenuhi keperluan permintaan air untuk penduduk Pulau Pinang dan utara Perak sehingga tahun 2025.Pada 2019, Kerajaan Negeri Pulau Pinang dan PBAPP dilaporkan bercadang untuk membeli air mentah dari Sungai Perak, namun Menteri Besar Perak ketika itu, Datuk Seri Ahmad Faizal Azumu, mahu menjual air terawat.Kementerian Air, Tanah dan Sumber Asli ketika itu mempertimbangkan kedua-dua cadangan oleh kerajaan negeri untuk menentukan pilihan terbaik yang akan menawarkan faedah bersama termasuk pilihan ketiga iaitu 'hibrid' yang menggabungkan pemindahan air mentah dan air terawat ke Pulau Pinang dan infrastruktur bekalan air Perak.


Bakal haji diminta tidak serahkan sebarang deposit - TH

KUALA LUMPUR, 1 Mac - Bakal jemaah yang berhasrat untuk menunaikan ibadah haji melalui syarikat Pengelola Jemaah Haji (PJH) pada musim haji kali ini diminta untuk tidak menyerahkan sebarang wang deposit selagi belum mendapat surat tawaran tunai haji.Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman berkata ini kerana setakat ini TH masih menunggu makluman rasmi berkaitan urusan haji untuk tahun ini daripada pihak berkuasa Arab Saudi.

“TH menasihati orang ramai agar sentiasa berhati-hati dan mengambil langkah waspada kerana TH tidak pernah melantik mana-mana individu sebagai ejen dalam hal-hal berkaitan tawaran haji dan pakej haji,” katanya dalam kenyataan hari ini. Beliau berkata pelantikan 22 syarikat pelancongan tempatan untuk beroperasi sebagai PJH bagi musim haji 1443H/2022M menerusi penyerahan lesen PJH oleh TH di Menara TH di sini baru-baru ini, adalah antara langkah awal persediaan haji yang dilakukan TH saban tahun.“Kesemua PJH yang dilesenkan tidak dibenarkan lagi mengeluarkan sebarang iklan pakej-pakej haji sehingga kebenaran rasmi dikeluarkan oleh TH,” katanya. Beliau berkata antara penerima lesen PJH pada kali ini ialah anak syarikat TH iaitu Tabung Haji Travel & Services Sdn Bhd (THTS).Menurut Syed Saleh, semua wakil PJH yang hadir pada majlis penyerahan lesen PJH telah diberikan taklimat berkaitan terma dan syarat perkhidmatan pakej haji musim haji 1443H/2022M.Beliau berkata senarai PJH yang menerima lesen PJH boleh disemak di laman web rasmi TH iaitu http://www.tabunghaji.gov.my. Syed Saleh turut mengingatkan kepada mana-mana individu atau agensi pelancongan yang menawarkan perkhidmatan pakej haji tanpa kelulusan daripada TH, adalah menjadi satu kesalahan, dan mereka yang melakukannya boleh dikenakan tindakan undang-undang di bawah Akta Tabung Haji 1995 (Akta 535).Untuk sebarang pertanyaan lanjut, orang ramai boleh menghubungi Pusat Panggilan Tabung Haji (THCC) dengan menelefon 03-6207 1919.-BERNAMA


Kutipan tol RFID di LPT1, LPT2 bermula penghujung Jun

KUALA LUMPUR, 1 Mac- Kutipan tol secara RFID di Lebuhraya Pantai Timur Fasa 1 (LPT1) dan Lebuhraya Pantai Timur Fasa 2 (LPT2) dijangka dilaksanakan mulai penghujung Jun ini.Menteri Kanan Kerja Raya, Datuk Seri Fadillah Yusof berkata, setakat ini kutipan tol secara RFID telah pun dilaksanakan di 28 buah lebuh raya."Pelaksanaan teknologi RFID adalah selaras dengan hasrat kementerian untuk memperkenalkan sistem kutipan tol tanpa henti yang dikenali sebagai Multi Lane Free Flow (MLFF) dengan menggunakan pendekatan teknologi Radio Frequency Identification (RFID). Ia jangka akan dilaksanakan sepenuhnya menjelang tahun 2025. "Dalam usaha pihak kementerian menerajui inisiatif dalam memperkenalkan Sistem Kutipan Tol di Lebuh raya secara elektronik sepenuhnya, pelbagai kajian, sesi libat urus dan dialog telah diadakan bersama pemegang taruh bagi mendapatkan maklum balas serta mencadangkan penyelesaian terbaik berhubung kaedah atau teknologi yang akan diguna pakai," katanya.

(Menteri Kanan Kerja Raya, Datuk Seri Fadillah Yusof pada sesi Waktu Pertanyaan Menteri di Dewan Rakyat hari ini)

Ujarnya lagi, pemilihan teknologi RFID merupakan pilihan paling sesuai kerana ianya menggunakan gelombang radio yang mempunyai had pengesanan yang lebih luas di samping kos yang lebih rendah. Fadillah berkata demikian ketika menjawab pertanyaan Ahli Parlimen Sabak Bernam, Datuk Mohd Fasiah Mohd Fakeh pada sesi Waktu Pertanyaan Menteri di Dewan Rakyat hari ini.


TDM sentiasa bersedia bantu NADMA dalam misi bantuan banjir

KUALA LUMPUR, 1 Mac - Tentera Darat Malaysia (TDM) sentiasa bersedia untuk membantu Agensi Pengurusan Bencana Negara (NADMA) dalam misi bantuan kepada mangsa bencana alam melalui pelbagai Kor dan Rejimen di bawah perkhidmatan Tentera Darat.  Menurut Timbalan Menteri Pertahanan, Datuk Seri Ikmal Hisham Abdul Aziz, bantuan itu termasuk melibatkan Rejimen Askar Jurutera Diraja (RAJD) dan Kor Kesihatan Diraja (KKD).  Dalam situasi bencana, RAJD berperanan memberikan bantuan sokongan dari aspek kejuruteraan medan seperti membina jambatan sementara, pembinaan laluan alternatif, pembersihan halangan serta bantuan penyediaan perkhidmatan penting seperti bekalan elektrik dan air serta telekomunikasi.  Manakala peranan perkhidmatan KKD pula adalah memberikan bantuan perubatan kecemasan dan juga kawalan penyakit berjangkit bagi membantu Kementerian Kesihatan.  Pelaksanaan ini dilakukan dengan mengaturgerakkan kumpulan perubatan hadapan dan membina hospital medan berdasarkan keperluan semasa selain melaksanakan pembedahan kecemasan di lapangan sekiranya diperlukan.

"Dari aspek kelengkapan dan peralatan pula, perolehan aset Tentera Darat adalah lebih memfokuskan kepada kelengkapan dan peralatan pertahanan negara,""Bagaimanapun, sebahagian daripada kelengkapan dan peralatan tersebut juga boleh digunakan bagi tugas-tugas untuk menangani bencana alam. Antara peralatan tersebut adalah Bot Tempur, Outboard Motor, Life Jacket, Trak 3 Tan, Trak 5 Tan, Trak 7 Tan dan peralatan kejuruteraan medan seperti Tipper, Backhoe, Excavator, Bulldozer serta peralatan perubatan seperti peralatan pertolongan cemas, peralatan perlindungan diri, peralatan perubatan dan pembedahan untuk hospital medan, " jelas Ikmal Hisham semasa menjawab pertanyaan wakil Hulu Langat Datuk Hasanuddin Mohd Yunus. Tambahnya, secara umum ke semua aset tersebut adalah tidak mencukupi bagi menampung bencana berskala besar.  Bagaimanapun, Kementerian Pertahanan dengan persetujuan Kementerian Kewangan bersedia untuk terus melaksanakan perolehan pada setiap tahun bagi meningkatkan kesiapsiagaan ATM sama ada bagi melaksanakan peranan utamanya dalam menjaga keselamatan negara atau misi sekunder dalam memberikan bantuan ketika bencana.


Agong beri perkenan 12 akta diluluskan Parlimen - Speaker

PARLIMEN, 1 Mac- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah telah memperkenankan 12 akta yang diluluskan pada Mesyuarat Kedua Penggal Keempat Parlimen Ke-14 yang lalu.Yang Dipertua Dewan Rakyat, Tan Sri Azhar Azizan Harun berkata ia membabitkan Akta Perbekalan 2022 (Belanjawan 2022), Akta Perihal Pemerdagangan (Pindaan) 2021, Akta Ordinan Peguambela (Sabah) (Pindaan) 2021, Akta Kewangan 2021 dan Akta Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) (Pindaan) 2021.Akta yang turut diperkenan Seri Paduka ialah Akta Lembaga Angkasa Malaysia 2022,Akta Harta Pusaka Kecil (Pembahagian) (Pindaan) 2022, Akta Antipemerdagangan Orang dan Antipenyeludupan Migran (Pindaan) 2021, Akta Perlembagaan (Pindaan) 2021 (berkaitan Perjanjian Malaysia 1963 (MA63)), Akta Hak Cipta (Pindaan) 2021, Akta Pemuliharaan Hidupan Liar (Pindaan) 2021 dan Akta Perbadanan Insurans Deposit Malaysia (Pindaan) 2021.Azhar berkata demikian pada permulaan persidangan Dewan Rakyat hari ini. Al-Sultan Abdullah berkenan merasmikan istiadat pembukaan Mesyuarat Pertama Penggal Kelima Parlimen ke-14 itu semalam.

(Yang Dipertua Dewan Rakyat, Tan Sri Azhar Azizan Harun pada permulaan persidangan Dewan Rakyat di Parlimen hari ini)

Azhar turut memaklumkan dewan mengenai perutusan Yang Dipertua Dewan Negara Tan Sri Dr Rais Yatim yang menyatakan persetujuan Dewan Negara terhadap kesemua 16 rang udang-undang yang diluluskan Dewan Rakyat pada Mesyuarat Kedua Penggal Keempat Parlimen Ke-14.

Sementara itu, Azhar mengingatkan semua Ahli Dewan Rakyat supaya mematuhi semua prosedur operasi standard (SOP) yang ditetapkan sepanjang berlangsung persidangan Parlimen bagi memastikan tidak berlaku penularan COVID-19."Saya mengingatkan Ahli Yang Berhormat semua agar memakai pelitup muka kecuali ketika berucap dalam Dewan Rakyat. Ahli-ahli Berhormat juga perlu menjalani saringan COVID-19 setiap Isnin dan Rabu di Parlimen," katanya. – BERNAMA


PM bakal umum bantuan kepada mangsa banjir esok

KUALA LUMPUR, 1 Mac- Perdana Menteri, Datuk Seri Ismail Sabri Yaakob dijangka akan membuat tinjauan ke lokasi banjir di negeri-negeri Pantai Timur meliputi Terengganu dan Kelantan esok. Jelas Menteri Di Jabatan Perdana Menteri (Tugas-tugas Khas), Datuk Dr Abd Latiff Ahmad, Perdana Menteri juga akan mengumumkan beberapa bantuan khas kepada penduduk terjejas."Perdana Menteri akan melakukan lawatan esok ke kedua-dua negeri, saya jangka pengumuman akan dibuat oleh beliau berhubung bantuan wang ehsan, bantuan-bantuan lain kepada mereka terkesan ekoran daripada bencana banjir di Pantai Timur," katanya.Beliau berkata demikian menjawab soalan tambahan Wan Hassan Mohd Ramli (PAS-Dungun) mengenai jenis bantuan kepada mangsa banjir di Pantai Timur pada sesi Waktu Pertanyaan Menteri di Dewan Rakyat hari ini.

(Menteri Di Jabatan Perdana Menteri (Tugas-tugas Khas), Datuk Dr Abd Latiff Ahmad  pada sesi Waktu Pertanyaan Menteri di Dewan Rakyat, Parlimen hari ini)

Abdul Latiff turut menjelaskan sejak 26 Februari lalu, Pusat Kawalan Operasi Bencana (PKOB) mengadakan mesyuarat pada setiap hari berhubung situasi banjir dalam negara.

Ujarnya, seramai 10,000 anggota pasukan penyelamat terlibat membantu penduduk terjejas banjir.Menjawab soalan asal mengenai langkah drastik bagi menangani banjir di Pantai Timur, Abdul Latiff berkata, Agensi Pengurusan Bencana Negara (NADMA) melalui Pusat Kawalan Bencana Negara (MDCC) sudah mengeluarkan notis kesiapsiagaan banjir.Notis tersebut katanya, dikeluarkan kepada Jawatankuasa Pengurusan Bencana negeri dan daerah serta menerima maklum balas amat positif daripada pelbagai agensi, sejak 23 Februari lalu.Memperincikan kawasan terjejas kejadian banjir di Pantai Timur, beliau berkata, sebanyak tujuh daerah di Kelantan, manakala lapan lagi di Terengganu terjejas akibat kejadian itu ketika ini."Semua kita tahu kemuncak pemindahan mangsa terjejas banjir adalah antara 26 hingga 28 Februari tetapi oleh kerana kita bekerjasama dengan METMalaysia (Jabatan Meteorologi) dan maklumat awal disampaikan awal kepada negeri dan daerah."Maka, kesiapsiagaan di peringkat negeri dan daerah di Kelantan dan Terengganu dapat dijalankan dengan suasana amat positif," katanya yang juga Ahli Parlimen Mersing.


BANJIR: Jumlah penduduk terjejas di Terengganu meningkat, Kelantan menurun

KUALA LUMPUR, 1 Mac - Jumlah penduduk terjejas banjir di Terengganu pagi ini meningkat kepada 25, 008 orang daripada 6, 934 keluarga.

Menurut Info Bencana JKM mereka ditempatkan di 183 pusat pemindahan sementara (PPS).

Di Terengganu, jumlah penduduk dipindahkan terus meningkat kepada 17,417 orang daripada 4,452 keluarga berbanding 14,393 orang daripada 3,744 keluarga malam tadi.

Daripada 137 PPS yang dibuka, 26 adah di Besut, Dungun (29), Kemaman (27), Hulu Terengganu dan Setiu masing-masing 21, Kuala Terengganu (sembilan), Kuala Nerus (tujuh) dan Marang (satu).

Kemaman masih mencatat jumlah tertinggi iaitu seramai 8,027 orang, diikuti Hulu Terengganu (3,700), Dungun (2,988), Besut (908), Setiu (848), Kuala Terengganu (728), Kuala Nerus (538) dan Marang (lima).

Manakala di Kelantan pula , jumlah penduduk yang terjejas banjir terus menunjukkan penurunan.

Terdapat 7,625 pendudi daripada 2,483 keluarga berada di PPS setakat 8 pagi berbanding 8,054 orang daripada 2,600 keluarga malam tadi.

Aplikasi Info Bencana Jabatan Kebajikan Masyarakat (JKM) memaklumkan sebanyak 46 PPS dibuka melibatkan 21 di Pasir Mas, Tanah Merah (sembilan), Kuala Krai (tujuh), Pasir Puteh (enam), Machang (dua) dan Jeli (satu).

Sementara itu, portal rasmi info banjir JPS menerusi laman sesawang publicinfobanjir.water.gov.my melaporkan bacaan air dua sungai utama di negeri itu berada pada paras amaran iaitu Sungai Golok di Kampung Jenob, Tanah Merah (23.10 meter) dan Sungai Kelantan di Temangan, Machang (16.99 meter).


TNBMHL 2022: Menang selesa tumpaskan pasukan Nurinsafi Sporting 7-2

BUKIT JALIL, 1 Mac - Liga Hoki Malaysia TNB (TNBMHL) 2022 berlangsung di Stadium Hoki Nasional Bukit Jalil Pasukan Hoki Terengganu (THT) menang selesa selepas menumpaskan pasukan Nurinsafi Sporting, 7-2.Pasukan kendalian Roslan Jamaluddin itu dilihat berjaya mengekalkan momentum dengan baik.Pasukan THT berjaya melakukan jaringan pertama seawal minit ke-7 melalui Muhammad Sufi Ismat Mr Rohulamin.Selang 7 minit selepas itu pasukan Nurinsafi berjaya menyamakan kedudukan melalui pukulan gol padang Muhammad Azwar Abdul Rahman.Kapten skuad The Malaysian Tigers,Muhammad Marhan Mohd Jalil turut menyumbangkan satu gol buat pasukan THT pada minit ke-28.

(Perlawanan Liga Hoki Malaysia TNB 2022 berlangsung di Stadium Hoki Nasional Bukit Jalil)

Selepas iut, pasukan THT terus menjaringkan tiga gol melalui Faizal Saari, Muhammad Arif Syafie Ishak,Syarman Mat Tee dan dua gol lagi melalui Ismail Abu.Pada minit ke-43 pula, pasukan Nurinsafi turut menjaringkan satu gol lagi melalui Muhammad Khairulamirin Abdul Jalil.


Banjir di Terengganu bertambah buruk, penduduk terjejas meningkat kepada 15,398 orang

KUALA TERENGGANU, 1 Mac - Banjir di Terengganu bertambah buruk di mana bilangan penduduk terjejas meningkat kepada 15,398 orang sehingga pukul 6 pagi tadi berbanding 14,700 orang semalam.

Kesemua penduduk ditempatkan di 139 Pusat Pemindahan Sementara (PPS) melibatkan 3,965 keluarga di semua daerah.  Menurut laporan yang dikeluarkan Sekretariat Jawatankuasa Pengurusan Bencana Negeri Terengganu, Daerah Kemaman masih merekodkan pertambahan dengan 5,442 penduduk melibatkan 25 PPS.

Hulu Terengganu merekodkan 3,700 orang manakala Dungun bertambah kepada 2,988 penduduk.

Di Besut melibatkan 1,174 orang, Setiu menurun kepada 848 penduduk, Kuala Terengganu meningkat kepada 728 penduduk, Kuala Nerus juga meningkat kepada 513 penduduk dan Marang kekal dengan lima penduduk di satu PPS.


Konflik Rusia-Ukraine, 9 rakyat Malaysia bersama 2 tanggungan tiba di KL hari ini

KUALA LUMPUR, 1 Mac - Sembilan rakyat Malaysia bersama dua tanggungan mereka yang dibawa keluar dari Kiev, Ukraine kini dalam perjalanan pulang ke Kuala Lumpur. Perdana Menteri, Datuk Seri Ismail Sabri Yaakob berkata seorang warga Singapura turut dibawa keluar bersama-sama konvoi rakyat Malaysia ke Poland."Alhamdulillah sembilan rakyat Malaysia bersama dua tanggungan mereka telah pun selamat dibawa keluar dari Kiev, Ukraine dan dalam perjalanan pulang ke Kuala Lumpur."Atas dasar persahabatan dan diplomatik, kita juga membantu membawa keluar seorang warganegara Singapura bersama-sama rombongan rakyat Malaysia ke Poland," katanya dalam hantaran di Facebook rasminya, semalam.

Ismail Sabri turut menghargai ucapan terima kasih daripada Suruhanjaya Tinggi Singapura di Kuala Lumpur kerana membantu rakyat negara itu keluar dari Kiev.Katanya, kerajaan Malaysia sentiasa meraikan keakraban kedua-dua negara dan mengajak negara republik itu untuk bekerjasama sebagai keluarga ASEAN. “Kita tempuhi bersama sebagai satu keluarga dan bekerja bersama sebagai satu keluarga ASEAN,” katanya.


Rundingan MOU pengambilan pekerja asing babitkan empat negara

PUTRAJAYA, 1 Mac - Kementerian Sumber Manusia (KSM) kini dalam peringkat akhir rundingan untuk menandatangani Memorandum Persefahaman (MoU) berhubung pengambilan pekerja warga asing dengan Vietnam, Kemboja, India dan Sri Lanka, yang tamat tempoh semasa pelaksanaan Perintah Kawalan Pergerakan.Menterinya, Datuk Seri M.Saravanan berkata pihaknya juga kini dalam proses memuktamadkan Memorandum Persefahaman MoU berkaitan Pekhidmatan Domestik Indonesia (PDI) selepas mendapat lampu hijau daripada Kabinet pada 23 Februari lepas.

"November lepas, MoU dengan Bangladesh telah berjaya ditandatangani. Sejak 2003, Kementerian Sumber Manusia telah memeterai MoU serupa dengan 10 negara sumber," katanya.

Tambahnya, pihak KSM turut mencadangkan pelaksanaan eWages sebagai sistem pemantauan gaji membabitkan pekerja asing. "Inisiatif eWages akan dilaksana dalam masa terdekat bagi memantau pembayaran gaji yang cepat kepada pekerja asing dan cadangan itu telah dipersetujui oleh Kabinet pada 12 Januari lepas," katanya.


Permohonan subsidi untuk penternak ayam pedaging, penelur dibuka sehingga 6 Jun

HULU SELANGOR, 28 Februari - Kerajaan membuka permohonan subsidi untuk penternak ayam pedaging dan ayam penelur bermula hari ini sehingga 6 Jun depan.Menteri Pertanian dan Industri Makanan (MAFI),Datuk Seri Dr. Ronald Kiandee berkata RM528.52 juta diperuntukan kepada 2,255 penternak bagi membantu menanggung kos pengeluaran susulan peningkatan harga makanan haiwan ternakan itu.

"Untuk melihat perkembangan industri ayam dan telur negara bagi memastikan kita kembali ke kapasiti maksima pengeluaran dan tidak bergantung pada import ayam beku dari luar," katanya kepada pemberita selepas melawat ladang penternak ayam penelur dan ayam pedaging di sini.Katanya, Kadar pemberian subsidi sebanyak 60 sen bagi setiap kilogram bagi ayam pedaging dan lima sen sebiji bagi telur gred A, B dan C.Tambahnya, permohonan subsidi boleh dibuat di pejabat Jabatan Perkhidmatan Veterinar yang terdekat dengan ladang penternak.


Tiada kes rasuah besar di Sarawak - SPRM

SIBU, 28 Februari- Sarawak bukan ‘juara’ di dalam kes-kes melibatkan rasuah, malah ia patut berbangga kerana tiada kes-kes besar berkaitan rasuah dilaporkan berlaku, kata Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.Beliau berkata berdasarkan rekod pihaknya, trend rasuah di Sarawak dilihat tidak meningkat, dan ia lebih stabil.Bagaimanapun beliau mencadangkan kerajaan Sarawak memberi penekanan kepada kes-kes yang melibatkan tuntutan palsu dan salah guna kuasa dalam kalangan penjawat awam, yang boleh mendatangkan kerugian sekiranya terus dibiarkan berlaku.Beliau berkata demikian ketika diminta memberi pandangan mengenai 'Integriti, Tadbir Urus dan Anti Rasuah: Cabaran dan Masa Hadapan' pada Majlis Amanat Perdana Integriti 2022 di sini hari ini.

(Tan Sri Azam Baki menghadiri Majlis Amanat Perdana Integriti 2022 di Sibu)

Azam berkata 72 kes tuntutan palsu dan 25 kes salah guna kuasa dilaporkan dari 2017-2021, dan dalam tempoh berkenaan 34 tangkapan berhubung tuntutan palsu dan 24 kes salah guna kuasa dikesan.Azam berkata mungkin ada pegawai-pegawai awam tidak memahami undang-undang berkaitan dengan penyalahgunaan kuasa, dan sehubungan itu meminta meminta SPRM Sarawak melancarkan lebih banyak lagi program pendidikan bagi meningkatkan lagi pemahaman ini.Beliau berkata kerajaan Sarawak di bawah kepimpinan Ketua Menteri Tan Sri Abang Johari Tun Openg memberikan sokongan yang baik kepada SPRM di dalam melaksanakan tugasnya.“SPRM akan menyokong kerajaan Sarawak di dalam meningkatkan tadbir urus dan integriti dalam kalangan penjawat awam, mempunyai Unit Integriti dan Ombudsman serta kira-kira 80 pegawai integriti bertauliah itu menunjukkan jenis inisiatif yang dilakukan kerajaan Sarawak,” tambahnya.-BERNAMA


Air pasang besar: 37 kampung berhampiran 11 muara sungai utama Terengganu berisiko banjir

KUALA TERENGGANU, 28 Februari-  Penduduk di 37 kampung yang terletak berhampiran 11 muara sungai utama di Terengganu dinasihatkan supaya berwaspada berikutan risiko berlakunya banjir akibat fenomena air pasang besar mulai malam ini hingga 5 Mac (Sabtu) ini.Timbalan Pengarah Jabatan Pengairan dan Saliran (JPS) Terengganu, Osman Abdullah berkata, berdasarkan data Pusat Ramalan dan Amaran Banjir, fenomena itu diramal berlaku antara pukul 5.30 petang hingga pukul 11.00 malam."Ketinggian ombak dijangka boleh mencecah antara 2.2 meter (m) hingga 2.6m di Kuala Terengganu dan 2.8m hingga 3.2m di Kemaman. Justeru, penduduk di 37 kampung ini perlu bersedia dengan risiko banjir kesan pertembungan air dari hulu sungai dan air laut pasang," katanya kepada Bernama hari ini.Di Muara Sungai Besut, lokasi yang terlibat ialah Kampung Pengkalan Atap, Kampung Teluk Budu, Kampung Pantai dan Kampung Nail, manakala di Muara Sungai Setiu melibatkan Kampung Gong Batu, Kampung Pengkalan Gelap, Kampung Limau Nipis, Kampung Kuala Setiu, Kampung Fikri.

Di Muara Sungai Terengganu, kampung terlibat ialah Kampung Seberang Takir, Kampung Baru Seberang Takir, Kampung Ulu Takir, Kampung Pak Tuyu, Kampung Tanjung Gelam dan Kampung Pulau Rusa, manakala di Muara Sungai Merang kampung berisiko ialah Kampung Telaga Papan. Beliau berkata di Muara Sungai Ibai pula, lokasi berisiko ialah Kampung Kubang Ikan, Kampung Kuala Ibai dan Taman Purnama, manakala di Muara Sungai Merchang ialah Kampung Merchang."Di Muara Sungai Paka, terdapat empat kampung iaitu Kampung Kuala Paka, Kampung Tebing Tembah, Kampung Pinang Merah, Kampung Durian Mentangau manakala di Muara Sungai Kemasik ialah Kampung Baru Kemasik."Di Muara Sungai Kemaman pula ialah Pulau Skepeng Kuala Kemaman, Pengkalan Cicar Bukit Kuang dan Kampung Bakau Tinggi.Di Muara Sungai Dungun pula ialah Kampung Seberang Pintasan, Kampung Teluk Bidara, Kampung Tanjung Jara, Kampung Che Lijah, Kampung Alur Makbah, Kampung Bijangga, Kampung Sungai Buaya dan Kampung Sungai Udang serta Kampung Sura di Muara Sungai Sura," katanya.Sebagai langkah berjaga-jaga, penduduk di enam kampung yang berada di lembangan Sungai Terengganu iaitu Kampung Losong, Kampung Pulau Kambing, Kampung Paloh, Kampung Teluk Pasu, Kampung Sungai Rengas dan Kampung Kubang Tangga turut perlu berhati-hati. -BERNAMA


Banjir di Pasir Mas masih dalam keadaan bertahan

PASIR MAS, 28 Februari - Situasi keadaan air banjir di Pasir Mas, Kelantan masih dalam keadaan bertahan dan kebanyakkan kawasan di daerah itu terjejas teruk akibat menerima limpahan air sungai Golok. Tinjauan menggunakan helikopter jenis AW139 milik Jabatan Bomba dan Penyelamat Malaysia (JBPM) berlepas dari padang Pusat Transformasi Luar Bandar (RTC) Tunjong pukul 4.30 petang.  Lokasi tinjauan tertumpu di kawasan Rantau Panjang yang merupakan kawasan terjejas teruk di negeri itu ketika ini. Berdasarkan pemerhatian selama satu jam di udara, keadaan air di pekan Rantau Panjang masih bertahan dan ada diantara penduduk masih berada di kediaman masing-masing. Tinjauan juga mendapati, dua kawasan di Lembangan Kesban pecah dan keadaan itu menyebabkan limpahan air memenuhi kawasan berdekatan.

Helikopter dikendali Penguasa Bomba (PgB) Kepten Mohamad Muiz Pisar dan dibantu oleh Penolong Penguasa Bomba (PPgB) Muhammad Akmaluddin Said.

Menurut Timbalan Ketua Pengarah (Operasi) JBPM, Datuk Abdul Wahab Mat Yasin, selain melakukan pemantauan, anggota ditugaskan bagi operasi penyelamatan dan penghantaran makanan ke kawasan yang terjejas banjir. “Jabatan bomba juga memandang serius berhubung banjir kali ini yang difahamkan khususnya di kawasan Rantau Panjang berbeza berbanding tahun ini, iaitu meningkat lebih tinggi daripada biasa," kata Abdul Wahab di sini. Laporan Noralia Ramlee.


Remaja lelaki korban ketiga banjir di Kelantan - Polis

PASIR MAS, 28 Februari- Seorang remaja lelaki berusia 15 tahun menjadi korban ketiga banjir di Kelantan selepas ditemukan lemas di Kampung Kubang Kedepan dekat Banggol Kulim pada pukul 3.05 petang tadi.Ketua Polis Daerah Pasir Mas, ACP Mohd Nasaruddin M Nasir berkata, mangsa Hawari Khodir dipercayai terjatuh dan hilang dibawa arus di kawasan terbabit pada pukul 7.15 malam semalam."Polis menerima laporan berkaitan kejadian itu pada pukul 11.00 pagi tadi. Mangsa dijumpai tidak jauh dari kawasannya terjatuh oleh sepasukan anggota mencari dan menyelamat (SAR)," katanya dalam satu kenyataan, hari ini.

Mohd Nasaruddin berkata, mayat mangsa dihantar ke Hospital Pasir Mas untuk proses bedah siasat dan tindakan selanjutnya.Semalam, dua mangsa lemas dilaporkan di Kelantan, iaitu Mohamad Ishak seorang lelaki warga emas berusia 70 tahun dan Mohamad Fazli Tamri seorang remaja lelaki berusia 13 tahun.


MARA hantar 99 pelajar ke universiti terbaik di Jerman

BANGI, 28 Februari – 99 orang pelajar tajaan MARA akan melanjutkan pelajaran ke universiti terkemuka di Jerman dalam bidang kejuruteraan di bawah program Young Talent Development Programme (YTP) bermula Mac ini.Menurut Menteri Pembangunan Luar Bandar, Datuk Seri Mahdzir Khalid, MARA juga akan membiayai 60,000 pelajarnya di bawah skim pinjaman boleh ubah di dalam dan luar negara tahun ini.“MARA menawarkan program bantuan pinjaman pelajaran dari pelbagai peringkat pengajian dan bidang kepada kumpulan sasar melalui program World’s Top Universities Programme (WTU)."Juga program Graduate Excellence Programme (GREP), Program Pembangunan Profesional (Pro-P), IPMA Excellent Students Programme (IESP) dan MARA Education Sponsorship Hybrid (MESH) serta Young Talent Development Programme (YTP)," katanya.

(Datuk Seri Mahdzir Khalid bersama salah seorang pelajar tajaan MARA)

Mahdzir berkata demikian dalam sidang media selepas Majlis Bual Mesra dan Prapelepasan Pelajar MARA Ke Jerman di Kampus German Malaysian Institute (GMI) di sini hari ini.Turut hadir, Ketua Pengarah MARA, Datuk Azhar Abdul Manaf dan Ahli Majlis MARA, Datuk Rosni Sohar.Tambah Mahdzir, kumpulan pelajar yang dihantar ke Jerman itu berjaya melengkapkan pengajian A-Level di GMI selama satu tahun 9 bulan dan memperoleh keputusan cemerlang dalam Cambridge International Examination (CIE).Bermula Mac ini, pelajar terbabit akan menjalani kursus khas di pusat bahasa di Jerman selama enam bulan. Seterusnya melanjutkan pengajian di peringkat Ijazah Sarjana Muda di beberapa universiti terkemuka di Jerman selama empat tahun dalam bidang Kejuruteraan.“Meskipun dengan pelbagai kekangan dan cabaran, inilah detik yang cukup bersejarah sekaligus membuktikan sistem Pendidikan MARA bertaraf dunia. Tahap kebolehpasaran graduan IPMA juga berada pada tahap yang tinggi iaitu pada kadar 94% untuk tahun 2021 berbanding sasaran sebanyak 85%."

(Datuk Seri Mahdzir Khalid bersama Ketua Pengarah MARA, Datuk Azhar Abdul Manaf dan Ahli Majlis MARA, Datuk Rosni Sohar bergambar kenangan bersama pelajar pada Majlis Bual Mesra dan Prapelepasan Pelajar MARA Ke Jerman di Kampus GMI)

MARA melaksanakan Program Prapelepasan Pelajar Ke Luar Negara yang dinamakan ‘Know Before You Go’ yang wajib dihadiri oleh semua pelajar.Pelajar diberi pendedahan dan penerangan berkaitan urusan konsular oleh Bahagian Konsular Wisma Putra, taklimat urusan di lapangan terbang, urusan kewangan dan prosedur yang perlu dipatuhi semasa menjadi pelajar tajaan MARA di luar negara nanti.Ia adakah kesinambungan daripada Program Pemantapan Karisma yang dihadiri pelajar di mana mereka telah didedahkan kepada prinsip utama konsep kenegaraan serta memahami kepentingan kerajaan dalam pentadbiran Malaysia.Mengenai program YTP pula jelas Mahdzir, seramai 987 pelajar bagi kemasukan tahun 2020 dan 1,401 pelajar bagi kemasukan 2021 sedang membuat persediaan untuk melanjutkan pengajian ke universiti terkemuka di seluruh dunia.Ia termasuk universiti di United Kingdom, Amerika Syarikat, Ireland, Jerman, Perancis, Jepun, Rusia, Korea Selatan, Australia, Jordan dan Mesir bagi peringkat Ijazah Sarjana Muda.


Perkhidmatan bot tambang mudahkan penduduk terjejas banjir

PASIR MAS, 28 Februari- Perkhidmatan bot tambang yang hanya muncul ketika musim banjir seakan menjadi ‘talian hayat’ kepada penduduk yang terkesan dengan bencana untuk meneruskan rutin harian.Pengemudi bot, Mohd Irwani Ibrahim, 46, berkata dia mula menawarkan perkhidmatan bot tambang itu kepada penduduk di sekitar Taman Sri Mas dan Taman Sri Naim dekat Lubok Jong, sejak berlaku banjir pada Sabtu lepas.

Menurutnya, perkhidmatan itu dapat memudahkan penduduk melakukan rutin harian seperti membeli barangan keperluan dan sebagainya berikutan kawasan penempatan mereka dinaiki air sehingga mencecah dua meter. “Menyediakan khidmat bot tambang ini seakan menjadi pekerjaan tahunan saya sejak lima tahun lepas setiap kali tiba musim banjir. Alhamdulillah, kebanyakan penduduk berpuas hati dengan perkhidmatan saya," katanya ketika ditemui Bernama di Taman Sri Mas dekat Lubok Jong hari ini.Mohd Irwani yang pada hari biasa bekerja sebagai tukang besi dan berpengalaman mengendalikan bot selama 15 tahun akan memulakan kerja ‘bermusim’ itu seawal pukul 6.30 pagi hingga pukul 11.30 malam dengan mengemudi bot fiber berkapasiti empat penumpang miliknya.


Banjir di Terengganu bertambah buruk 3,888 keluarga dipindahkan ke PPS

KUALA TERENGGANU, 28 Februari- Banjir di Terengganu bertambah buruk apabila berlaku pertambahan penduduk terjejas dengan merekodkan seramai 14,002 orang setakat jam 6 petang tadi.  Sebanyak 159 pusat pemindahan sementara, PPS diaktifkan melibatkan semua daerah dengan menempatkan 3,888 keluarga.  Laporan dikeluarkan Sekretariat Jawatankuasa Pengurusan Bencana Negeri Terengganu, Kemaman masih merekodkan pertambahan penduduk dengan 4,420 orang berbanding 3,857 penduduk tengahari tadi. Hulu Terengganu merekodkan 3,696 orang, Besut 1,622 orang, Dungun merekodkan seramai 1,999 orang. Setiu pula menempatkan 1,291 penduduk, Kuala Terengganu 622 penduduk, Kuala Nerus 347 penduduk dan Marang kekal dengan lima penduduk di satu PPS.

Berdasarkan laman web rasmi Public Infobanjir Jabatan Pengairan dan Saliran, lima sungai utama mencatatkan bacaan melepasi paras bahaya dan menunjukkan trend menaik.  Sungai yang merekodkan paras bahaya masing masing dua di Sungai Terengganu serta Sungai Dungun dan satu di Sungai Kemaman.


SPM di Kelantan diteruskan

PASIR MAS, 28 Februari- Peperiksaan Sijil Pelajaran Malaysia (SPM) yang dijangka bermula pada Rabu ini tetap diteruskan meskipun Kelantan sedang berdepan dengan musibah banjir ketika ini. Menteri Besar Kelantan, Datuk Ahmad Yakob berkata, bagi memastikan peperiksaan itu berjalan lancar, pihaknya tidak menggunakan Sekolah Menengah Kebangsaan (SMK) sebagai pusat pemindahan sementara (PPS) untuk menempatkan mangsa banjir setakat ini.  Katanya, keadaan itu memudahkan SMK yang tidak terjejas banjir dijadikan sebagai pusat peperiksaan SPM.

(Datuk Ahmad Yakob menyampaikan sumbangan makanan kepada penduduk terjejas banjir di Pusat Pemindahan Sementara (PPS) Sekolah Kebangsaan Lati, Pasir Mas)

Walau bagaimanapun, kerajaan negeri akan membuat perbincangan dengan Jabatan Kesihatan Negeri Kelantan (JKNK) dan Jabatan Pendidikan Negeri (JPN) untuk tindakan lanjut sekiranya berlaku kejadian kecemasan selepas ini. Beliau berkata demikian kepada pemberita selepas melawat dan menyampaikan sumbangan makanan kepada penduduk terjejas banjir di Pusat Pemindahan Sementara (PPS) Sekolah Kebangsaan Lati, Pasir Mas hari ini.


RM100,000 Dana Perubatan Sinar, bantu golongan berpendapatan rendah melakukan pembedahan katarak mata

IPOH, 28 Februari - RM100,000 diperuntukkan Kerajaan Negeri Perak untuk Dana Perubatan Sinar bagi tujuan pembedahan katarak mata, membantu golongan berpendapatan rendah yang menghidap masalah itu. Dengan kerjasama Hospital Ar-Ridzuan Ipoh, rakyat negeri itu yang berusia 50 tahun keatas boleh mendapatkan rawatan dan menerima subsidi daripada kos pembedahan yang dijalankan.  Exco Pembangunan Wanita, Keluarga, Kebajikan Masyarakat dan Badan Budan Kerajaan (NGO) Perak, Datuk Dr Wan Norashikin Wan Noordin berkata, ia merupakan program ketiga seumpamanya yang memberikan dana perubatan bagi manfaat penduduk negeri itu.

"Sebab yang terbaru ni masalah katarak itu memang kita lihat berlaku dimana-mana sahaja. Memang ramai yang ada katarak, samada lelaki atau perempuan dan golongan muda atau yang berusia. Tapi kita ni ada had umur ya, berusia 50 keatas. Setiap pesakit yang layak dia layak mendapatkan maksima RM3,000 subsidi daripada kos keseluruhan pembedahan tersebut yang telah disahkan oleh pakar oftolmologi ,"  Kata Dr Wan Norashikin selepas Majlis Perasmian Dana Perubatan Sinar Untuk Pembedahan Katarak di sini.  Sebelum ini Perak telah melaksanakan program Dana Perubatan Wanita untuk Pembuatan Tapak Dialisis dan Dana Perubatan Warga Emas Perak.  Seramai 49 individu telah menerima manfaat daripada program berkenaan setakat ini.


519,000 individu pencari kerja melalui MyFutureJobs berjaya mendapat pekerjaan

GUA MUSANG, 28 Februari- 519,000 individu daripada 1.5 juta pencari kerja melalui penyediaan perkhidmatan pekerjaan MyFutureJobs yang dikendalikan Pertubuhan Keselamatan Sosial (Perkeso) telah berjaya mendapat pekerjaan di seluruh negara.  Ketua Pejabat Sistem Insurans Pekerjaan Perkeso, Azirruan Arifin berkata, pada tahun ini pula seramai 300,000 individu dijangka mendapat pekerjaan menerusi insentif penggajian jamin kerja melibatkan peruntukan keseluruhan sebanyak RM2 bilion oleh pihak kerajaan. Menurut beliau, menerusi inisiatif serta usaha Kementerian Sumber Manusia ini, isu pengangguran dalam kalangan Keluarga Malaysia dapat ditangani dengan lebih berkesan dan menyeluruh.  "Pada tahun ini seramai 300 ribu individu dijangka mendapat pekerjaan menerusi insentif penggajian jamin kerja dengan fokus utama yang diberikan kepada golongan sasar yang mana melibatkan peruntukan keseluruhan sebanyak RM2 bilion yang telah diperuntukkan dalam bajet.""Antara golongan sasar yang dimaksudkan termasuklah pekerja yang kehilangan pekerjaan , individu yang menganggur , golongan mudah terjejas termasuklah warga emas , orang kurang upaya, bekas banduan, veteran askar , orang asli, graduan menganggur serta kaum wanita," kata Azirruan.

(Azirruan Arifin pada Majlis Perasmian Pusat Satelit MyFutureJobs di Pusat Khidmat Ahli Dewan Undangan Negeri (ADUN) Galas yang turut dihadiri ADUN Galas, Mohd Syahbuddin Hashim)

Beliau berkata demikian selepas Majlis Perasmian Pusat Satelit MyFutureJobs di Pusat Khidmat Ahli Dewan Undangan Negeri (ADUN) Galas yang pertama di negara ini di Bandar Utama, Gua Musang, Kelantan.  Sebanyak 61 Pusat Satelit MyFutureJobs telah diwujudkan di seluruh negara.  Pusat Satelit MYFutureJobs membantu meningkatkan akses dan kebolehcapaian masyarakat khususnya yang tinggal di kawasan luar bandar kepada peluang pekerjaan yang terdapat di seluruh negara.


Penggunaan dron untuk operasi menyelamat lebih efektif - Polis

PASIR MAS, 28 Februari- Penggunaan dron ketika operasi menyelamat dan tinjauan di lokasi bencana banjir terutama di kawasan yang sukar dimasuki dilihat sangat efektif, kata Timbalan Ketua Polis Kelantan, Datuk Muhamad Zaki Harun.Beliau berkata penggunaan alat itu membolehkan pihak polis mengetahui keadaan sebenar lokasi terbabit termasuk paras air dan laluan di kawasan berkenaan. "Bencana kali ini agak luar biasa terutamanya di Rantau Panjang apabila terdapat kawasan tertentu yang sebelum ini tidak dinaiki air tetapi kini turut dilanda banjir sehingga paras air mencapai sedalam lebih satu meter."Dengan penggunaan dron ini kita boleh meninjau kawasan berkenaan, sekali gus dapat melancarkan kerja pasukan kami dalam misi menyelamat mangsa banjir," katanya kepada pemberita selepas meninjau dan menyampaikan sumbangan bakul makanan kepada mangsa banjir di Pusat Pemindahan Sementara (PPS) Sekolah Kebangsaan (SK) Lati di sini, hari ini.

Mengulas lanjut, Muhamad Zaki berkata, sehingga kini pasukan penyelamat menerima banyak panggilan kecemasan daripada mangsa banjir dari kawasan yang sebelum ini tidak pernah dilanda banjir."Walaupun banjir agak luar biasa, keadaan dilihat masih terkawal dan jumlah anggota polis di Kelantan setakat ini mencukupi untuk misi bantuan termasuk mendapat bantuan daripada 55 anggota Pasukan Gerakan Am (PGA) khusus bagi Pasir Mas,” katanya.


UUM reka sembilan motif batik melalui 'Cyontok Bhatik', tarik minat Jakel

SINTOK, 28 Februari - Keunikan 'Cyntok Bhatik' ciptaan penyelidik Universiti Utara Malaysia (UUM) telah menarik minat NNZA Textile Sdn. Bhd. iaitu operator Jakel Trading Sdn. Bhd. untuk memeterai Perjanjian Pelesenan Pengkomersialan Motif 'Cyntok Bhatik' bersama UUM.Pemeteraian perjanjian tersebut disempurnakan oleh Naib Canselor UUM, Profesor Doktor Haim Hilman Abdullah dan Pengarah Urusannya, Zainul Saad di Balai Tamu, Canselori Sultan Sallehuddin, di sini semalam.Menurut Profesor Doktor Haim Hilman, beliau amat berbesar hati kerana syarikat berkenaan menjadi rakan strategik UUM untuk mengetengahkan produk inovasi UUM 'Cyntok Bhatik' yang dibangunkan kumpulan penyelidik diketuai Profesor Madya Ts. Doktor Adzrool Idzwan Ismail dari Pusat Pengajian Pengurusan Industri Kreatif dan Seni Persembahan (SCIMPA)."Selepas termeterainya perjanjian ini, kita akan terus bergerak dengan aktiviti-aktiviti seperti yang sudah termaktub dan berharap lebih banyak motif batik dapat diketengahkan."Kerjasama ini merupakan satu perkembangan positif dan baik kerana universiti telah mula mengorak langkah bersama industri tekstil batik untuk pasaran tempatan," katanya.

Beliau berharap kolaborasi antara kedua pihak bagi tempoh lima tahun itu akan terus berkembang dan menjadi kebanggaan kepada UUM dan kedua-dua pihak dalam usaha memartabatkan 'Cyntok Bhatik' yang mempunyai sembilan motif utama.Sementara itu, Pengurus Besar Kumpulan (Jabatan Operasi Runcit), Azlan Abu Bakar berharap motif batik dapat diketengahkan bukan sahaja di dalam negeri Kedah, malah ke seluruh negara dengan lebih banyak motif yang menarik.


Kenaikan paras air di 12 muara sungai utama di Terengganu dijangka berlaku malam ini

KUALA TERENGGANU, 28 Februari - Penduduk berhampiran 12 muara sungai utama di Terengganu berisiko mengalami kenaikan paras air sungai malam ini.  Ini berikutan fenomena air pasang besar dijangka berlaku antara pukul 8 hingga 9 malam ini yang akan berlanjutan hingga 5 mac depan. Timbalan pengarah Jabatan Pengairan dan Saliran Negeri Osman Abdullah berkata, ia melibatkan 37 kampung di lapan buah daerah.  Keadaan itu boleh menyebabkan peningkatan air di kuala sungai dan berisiko banjir jika berlaku pertembungan air sungai dari hulu yang meningkat sejak Khamis lalu.  Bagaimanapun, kebanyakan sungai utama menunjukkan trend penurunan dan dijangka kembali normal dalam tempoh 3 hingga 4 hari lagi.  Hingga pukul 4 petang tadi tiga sungai utama di Kemaman, Dungun dan Setiu melebihi paras bahaya.

"Sebab hujan yang sangat lebat menyebabkkan tanah tepu dan air jadi lari dan menuju ke sungai. Cuma yang menjadi kebimbangan kami ialah, air pasang kemuncak antara pukul 8 hingga 9 malam ini," kata Osman kepada pemberita selepas meninjau bilik gerakan banjir JPS negeri di Kuala Terengganu.  Sembilan kakitangan ditugaskan setiap hari mengikut giliran bagi memantau paras air sungai di setiap stesen sepanjang tempoh banjir.  Mengulas lanjut Osman berkata, banjir di Hulu Terengganu disebabkan keadaan hujan luar biasa di Sungai Tersat dengan taburan hujan melebihi 1,000 milimeter dalam tempoh empat hari. Jumlah tersebut merangkumi taburan hujan bagi tempoh antara empat hingga lima bulan musim biasa.


Pegawai polis maut tembak diri sendiri miliki prestasi kerja baik, integriti tinggi

KUALA LUMPUR, 28 Februari - Pegawai polis yang maut selepas dipercayai menembak kepalanya di sebuah rumah di Jalan Selingsing, di sini semalam merupakan pegawai berintegriti tinggi, mempunyai prestasi kerja yang baik dan disenangi rakan.Ketua Polis Daerah Sentul ACP Beh Eng Lai berkata pegawai berusia 35 tahun itu pernah mendapat pujian daripada kepimpinan tertinggi Polis Diraja Malaysia dan menerima surat penghargaan Ketua Polis Negara kerana menolak suapan.“Pegawai polis berkenaan pernah ditawarkan RM10,000 bagi cubaan membebaskan seorang OKT (Orang Kena Tahan) bagi kes Seksyen 39B Akta Dadah Berbahaya 1952, pada Ogos tahun lepas."Motif kejadian masih dalam siasatan dan pegawai berkenaan tiada masalah berkaitan kerja dan sebelum ini dia ditempatkan di Ibu Pejabat Polis Daerah (IPD) Sentul sebagai pegawai penyiasat di Bahagian Siasatan Jenayah Narkotik dan kemudian ditukarkan ke IPD Dang Wangi tiga bulan lepas.Beliau berkata demikian kepada pemberita selepas menandatangani dokumen penerimaan semula pondok polis yang dibaik pulih oleh MRT Corp di Pondok Polis Batu 3, di sini.

Menurutnya, proses bedah siasat pegawai polis berkenaan akan dijalankan di Hospital Kuala Lumpur hari ini.Beh berkata pegawai itu yang mempunyai seorang isteri dan dua anak, ditemui mati di rumah kawannya."Saksi merupakan kawan kepada pegawai polis berkenaan, ketika kejadian ada kawan lelaki dan kawan perempuan dalam rumah yang didiami beberapa orang itu," katanya.Beh dilaporkan berkata kejadian itu dimaklumkan pihaknya selepas Pusat Kawalan Ibu IPD Sentul menerima panggilan daripada sistem MERS 999 pada kira-kira 3.30 petang.Semalam, seorang pegawai polis berpangkat Insp maut dipercayai menembak kepalanya dengan pistol dalam kejadian di sebuah rumah di Jalan Selingsing, di sini pada Ahad.Sementara itu, Beh berkata pondok polis yang diterima pihaknya itu akan beroperasi semula pada hari ini setelah tiga tahun ditinggalkan akibat pembinaan projek MRT. - BERNAMA


Banjir: 82 calon SPM SMK Air Putih di Kemaman dipindahkan ke sekolah lain

KEMAMAN - 28 Februari - Seramai 82 calon peperiksaan awam Sijil Pelajaran Malaysia (SPM) Sekolah Menengah Kebangsaan (SMK) Air Putih dipindahkan ke sekolah lain selepas sekolah berkenaan dinaiki air sejak semalam.  Jumlah tersebut termasuk 39 pelajar yang tinggal di asrama sekolah berkenaan. Selebihnya calon yang tinggal di rumah turut dipindahkan berikutan laluan ke sekolah itu dinaiki air.  Ketua Polis Daerah Kemaman Superintenden Hanyan Ramlan berkata, operasi pemindahan pelajar ke SMK Cheneh Baru kira-kira 23 kilometer dari SMK Air Putih dilakukan polis dan anggota tentera pukul 1 tengah hari tadi menggunakan dua buah lori.  Sebelum itu mesyuarat Pusat Kawalan Operasi Bencana pagi ini memutuskan supaya calon berkenaan dipindahkan ke sekolah lain yang tidak terjejas banjir.  Pemindahan semua calon SPM itu turut mengambil kira aspek keselamatan pelajar termasuk mereka yang berulang alik dari rumah ke sekolah dan situasi banjir yang kemungkinan berlaku.  Hanyan berkata sementara ini kesemua 82 pelajar tingkatan lima sekolah berkenaan akan menduduki SPM bersama 77 pelajar SMK Cheneh Baru, Kemaman.

Sementara itu, dua pelajar yang juga calon SPM SMK Air Putih yang ditemui bersyukur kerana diberi peluang untuk menduduki peperiksaan tersebut di pusat lain yang tidak terjejas banjir.  Seorang calon SPM Nurul Elyana Syafiqah Suhaimi yang baharu selesai menjalani kuarantin kerana positif COVID-19 dan kini diuji dengan situasi banjir sebelum menduduki peperiksaan.  "Perasaan saya memang rasa tertekan jugaklah. Saya pula baru habis kuarantin. Cikgu beritahu perlu pindah dan ada tempat lain untuk ambil peperiksaan,"kata Nurul di sini.Seorang lagi calon Rabiatul Khairunisa Faizin amat bersyukur kerana masih dapat menduduki peperiksaan tersebut walaupun terpaksa berpindah pusat ke SMK Ceneh Baru.  "Kita perlu teruskan juga lah. Sebab sebelum ini tak pernah banjir begini. Agak takut jugaklah," menurut Rabiatul.

Kementerian Pendidikan KPM menerusi satu kenyataan memaklumkan, Ujian bertulis peperiksaan SPM 2021 akan dilaksanakan bermula 2 Mac hingga 29 Mac ini melibatkan seramai 407,097 calon.Seramai 50,514 petugas peperiksaan dilantik bagi memastikan kelancaran pengurusan dan pengendalian peperiksaan tersebut diadakan di 3,382 pusat peperiksaan seluruh negara.


Melaka sasar 50% kanak-kanak terima dos vaksin COVID-19 menjelang Mac

AYER KEROH, 28 Februari- Sebanyak 27% kanak-kanak berusia lima hingga 11 tahun di Melaka telah menerima dos pertama vaksin COVID-19 menerusi Program Imunisasi Covid-19 Kebangsaan Kanak-Kanak (PICKids) setakat hari ini. Exco Kesihatan dan Anti dadah Negeri Melaka, Dr Muhammad Akmal Saleh berkata, menerusi peratusan itu, kadar vaksinasi untuk kanak-kanak yang berumur 5 hingga 11 tahun di Melaka kini berada di tempat kedua tertinggi .  Untuk itu katanya, kerajaan negeri menjangkakan pencapaian 50% jumlah kanak-kanak menerima dos pertama vaksin COVID-19 di negeri ini.  "Ia membuktikan bahawa vaksin ini selamat dan anak saya juga antara yg terawal, jadi kepada ibu bapa yang masih lagi suka tunggu dan lihat, hari ini dah hampir sebulan dan tiada langsung kesan serius daripada vaksinasi kanak kanak ini.""Jadi ia adalah selamat, peratusan hari ini lebih kurang dalam 27% daripada keseluruhan yang perlu divaksin dan kita jangkakan sasaran kita pada pertengahan bulan Mac ini kita boleh capai 50%," kata Dr Muhammad Akmal.Beliau berkata demikian selepas Perasmian Pembukaan Persidangan Kedua Penggal Pertama Dewan Undangan Negeri Melaka yang Ke-Lima Belas.  Dalam pada itu, Dr Akmal turut menyeru kepada ibu bapa untuk membawa anak mereka mengambil suntikan vaksin COVID-19 dan tidak perlu risau dengan kesan sampingan.  Setakat ini katanya tiada kes melibatkan kesan sampingan vaksin COVID-19 di negeri ini.


110 pelajar Malaysia di Queensland dipindahkan ke PPS

KUALA LUMPUR, 28 Februari- Seramai 110 pelajar Malaysia di Queensland, Australia yang terjejas akibat banjir dipindahkan ke pusat penempatan sementara (PPS), kata Menteri Luar, Datuk Seri Saifuddin Abdullah.

Melalui hantaran di laman Twitter hari ini, beliau berkata 75 daripada mereka merupakan pelajar di bawah pelbagai agensi ditempatkan di PPS University of Queensland, manakala 35 lagi sedang dipindahkan.Secara keseluruhannya, Saifuddin berkata, terdapat 348 rakyat Malaysia yang berdaftar di Queensland, termasuk kira-kira 200 pelajar.Beliau berkata, Suruhanjaya Tinggi Malaysia di Canberra dengan kerjasama wakil komuniti Malaysia di Brisbane, Chan Wai Kiong dan Presiden Majlis Pelajar Malaysia di Australia (MASCA) Razin Hadi sedang memantau dan menyelaraskan urusan perpindahan rakyat Malaysia yang terjejas ke PPS.“Kerajaan Negeri Queensland melalui siaran televisyen telah memaklumkan bahawa situasi banjir dijangka berlanjutan bagi tempoh tiga hingga lima hari akan datang.“Menurut agensi ramalan cuaca, situasi hujan yang sedang bergerak menghala ke arah selatan dijangkakan menjejaskan beberapa kawasan di sekitar Timur laut New South Wales serta Sydney,” katanya.Saifuddin berkata Suruhanjaya Tinggi Malaysia di Canberra dengan kerjasama Konsulat Malaysia di Sydney sentiasa bersiap siaga dan memantau serta melaporkan perkembangan banjir ini dari semasa ke semasa.Beliau menasihatkan rakyat Malaysia yang berada di kawasan yang terjejas supaya berhubung terus dengan pihak Suruhanjaya Tinggi melalui talian +61261 200 300/310 atau +61416 334 901 atau e-mel ke This email address is being protected from spambots. You need JavaScript enabled to view it..Menurut laporan media, ribuan penduduk di pantai timur Australia diarahkan meninggalkan kediaman mereka susulan hujan lebat yang menenggelamkan beberapa buah bandar. Angka kematian meningkat kepada lapan orang setakat ini.Seramai 1,544 orang dipindahkan ke PPS, manakala lebih 1,000 sekolah di pantai timur negara itu ditutup.


TDM peroleh enam helikopter tempur ringan

SUBANG, 28 Februari- Tentera Darat Malaysia (TDM) memperoleh enam helikopter tempur ringan model MD 530G Light Scout Attack yang akan diaturgerak demi kelangsungan misi dan meningkatkan kesiagaan tentera darat dalam mempertahankan kedaulatan negara.Panglima Tentera Darat, Jeneral Tan Sri Zamrose Mohd Zain, berkata helikopter yang berperanan sebagai Pesawat Tempur Ringan itu dilengkapi kuasa tembakan (firepower) jenis Gatling Gun 7.62mm, Heavy Machine Gun 12.7 milimeter dan Rocket Launcher 70mm."Keupayaan kuasa tembakan (firepower) yang dimiliki oleh pesawat ini mampu menggempur kenderaan perisai ringan dan trup Infantri dalam jarak 500 meter ke 7 kilometer. Ketangkasan helikopter ini juga membolehkan ia melaksanakan tugas tinjauan udara."Helikopter ini akan diaturgerakkan untuk membantu ketumbukan Tempur TD yang lain di Semenanjung Malaysia dan juga Sabah dan Sarawak," katanya.Beliau berkata demikian pada sidang media selepas menyempurnakan acara Ketibaan Enam Unit Light Scout/Attack Helicopter Model MD530G di Hangar 2, Invation Aero di Subang.

(Panglima Tentera Darat, Jeneral Tan Sri Zamrose Mohd Zain dalam sidang media pada Majlis Ketibaan Enam unit Helikopter Light Scout/Attack Model MD530G di Invation Aero, Subang)Zamrose berkata, tiga pesawat tempur ringan ini akan dihantar ke Sabah untuk kegunaan di kawasan Keselamatan Khas Pantai Timur Sabah (ESSCOM)."Sebelum ini, kita memang rancang untuk penugasan persisiran Pantai Timur Sabah tetapi memandang sudah ada tiga Agusta Westland di sana, jadi kita akan tempatkan tiga di ESSCOM dan tiga buah lagi di Kluang (Kem Mahkota) untuk tujuan latihan," katanya.Kesemua helikopter keluaran MD Helicopters Inc, anak syarikat gergasi aeroangkasa Amerika Syarikat itu selamat tiba di Pelabuhan Klang pada 21 Februari lalu pada pukul 3.00 pagi setelah melalui pelayaran panjang selama 31 hari.Demi menentukan kualiti pesawat tersebut menepati spesifikasi, satu pasukan pemeriksaan Pre-Delivery Inspection (PDI) telah ditubuhkan pada 21 Julai tahun lalu.Kesemua helikopter tersebut akan menjalani pemeriksaan akhir secara terperinci oleh pasukan khas, atau Final Acceptance Test Team (FAT), sebelum Sijil Pemeriksaan Akhir ditandatangani bersama. "Setelah Tim FAT mengesahkan helikopter ini lulus pemeriksaan akhir, Sijil Pemeriksaan Akhir akan dikeluarkan dan ditandatangani oleh wakil syarikat bersama Tim FAT dan ini menandakan enam helikopter ini menjadi hak milik Tentera Darat Malaysia secara rasminya," katanya.

(Helikopter Light Scout/Attack Model MD530G tiba di Invation Aero, Subang)


Pesawah Perak digalak guna dron, elak pembaziran racun dan baja

KERIAN, 28 Februari- Golongan pesawah di Perak disaran memanfaatkan penggunaan dron dalam menjalankan kegiatan pertanian mereka.  Exco Perladangan, Pertanian dan Industri Makanan Negeri, Razman Zakaria berkata, teknologi tersebut dijamin dapat mengelakkan pembaziran terutama semasa aktiviti meracun dan membaja. Jelasnya, selain menjimatkan kos, penggunaan dron juga dilihat bertepatan dengan peralihan kepada Revolusi Industri 4.0.  "Dron ni ganti kepada pembajaan kemudian seperti mana yang dimaklumkan tidak ada pembaziran kepada baja dan racun sebab ianya sama rata, kalau kita pakai tenaga manusia mungkin kita racun dua kali satu tempat yang ni sama rata"."Penjimatan kepada input pertanian, penjimatan kos, penjimatan bahan, dan untuk peningkatan hasil bergantung kepada banyak faktor yang menyumbang kepada pengeluaran hasil," kata Razman.Beliau berkata demikian selepas merasmikan pembukaan Pusat Pameran Dron Pertanian, DJI Agriculture di Kerian, pagi tadi.  Tambahnya lagi, penggunaan teknologi tersebut diharap dapat menarik minat lebih ramai generasi muda untuk melibatkan diri dalam bidang pertanian.


Tahap keupayaan dan kesiapsiagaan keselamatan serta pertahanan negara penting dititikberatkan

KUALA LUMPUR, 28 Februari - Tahap keupayaan dan kesiapsiagaan keselamatan serta pertahanan negara perlu diberi keutamaan.Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah ia termasuklah usaha memperkukuh pembangunan kapasiti, perolehan aset-aset baharu, penyelenggaraan dan menaik taraf aset-aset keselamatan negara. "Ini agar negara sentiasa berada dalam tahap kesiapsiagaan tertinggi untuk berhadapan dengan sebarang ancaman dari dalam dan luar negara. Konsep pertahanan menyeluruh juga hendaklah diperkukuh melalui platform kerjasama dua hala dan pelbagai hala supaya keselamatan dan kedaulatan negara kekal terpelihara,"Dalam masa sama Baginda turut menzahirkan ucapan penghargaan berikutan kejayaan Malaysia terpilih buat kali ketiga untuk menganggotai Majlis Hak Asasi Manusia Pertubuhan Bangsa-Bangsa Bersatu untuk penggal 2022 hingga tahun 2024.  Jelasnya, pemilihan ini cerminan kepercayaan masyarakat antarabangsa atas kewibawaan diplomasi Malaysia.

(Baginda bertitah pada Istiadat Pembukaan Penggal Kelima Majlis Parlimen Ke-14 di Parlimen)

"Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah turut menzahirkan penghargaan diatas taat setia dan sumbangan ikhlas semua petugas barisan hadapan negara, anggota-anggota Perkhidmatan Awam, Angkatan Tentera Malaysia (ATM), Polis Diraja Malaysia (PDRM) serta agensi kerajaan yang telah mencurahkan khidmat bakti sehingga menjadikan Malaysia sebuah negara yang aman dan makmur.""Sumbangan mereka ini amatlah besar dan 'beyond the call of duty'. Semoga semua penjawat awam terus komited, berdedikasi dan fokus untuk sentiasa menambah baik kualiti perkhidmatan demi kesejahteraan rakyat Beta. Dalam masa yang sama, kebajikan anggota Perkhidmatan Awam juga hendaklah terus dibela baik daripada segi kesihatan, pendidikan, perumahan dan bantuan kebajikan merangkumi anggota yang sedang berkhidmat mahupun yang telah bersara termasuk veteran ATM," titah Baginda lagi.Isu rasuah turut dipandang serius oleh Al-Sultan Abdullah .  Ia perlu kearah membina sebuah negara bangsa yang telus dan berintegriti.  Baginda percaya kerajaan sedang melaksanakan dasar dan inisiatif Pelan Antirasuah Nasional menerusi tindakan penguatkuasaan, pencegahan dan pendidikan bagi membanteras segala bentuk jenayah rasuah.  Baginda bertitah lagi, kerajaan ketika ini sedang menambah baik sistem penyampaian perkhidmatan kerajaan melalui inisiatif Kerajaan Digital secara 'end-to-end' supaya lebih telus, cekap dan profesional.


Usaha negara tingkatkan prestasi pelaburan dan perdagangan, dapat pengiktirafan global

PARLIMEN, 28 Februari- Produktiviti dan daya saing negara perlu terus dipertingkatkan untuk menarik pelaburan asing berkualiti bagi mewujudkan peluang pekerjaan berpendapatan tinggi kepada rakyat.

Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah bahawa tindakan proaktif kerajaan dalam meningkatkan prestasi pelaburan dan perdagangan negara demi menjana pertumbuhan ekonomi yang lestari telah mendapat pengiktirafan dari institusi global.

Milken Institute Global Opportunity Index 2022 telah menobatkan Malaysia sebagai destinasi pelaburan yang paling menarik bagi pelabur- pelabur asing dalam kalangan ekonomi Asia Tenggara Baharu Muncul (Emerging Southeast Asian Economies).  Jumlah pelaburan yang diluluskan pada tahun lalu bagi sektor perkilangan dan perkhidmatan di bawah seliaan Lembaga Pembangunan Pelaburan Malaysia (MIDA) bernilai RM220.8 bilion dapat mencipta 80,000 peluang pekerjaan baharu bagi bakat-bakat tempatan.  "Prestasi perdagangan Malaysia pada tahun 2021 buat pertama kalinya telah mencatatkan pencapaian yang cemerlang iaitu melebihi RM2 trilion. Kerajaan juga telah mencapai jumlah nilai eksport RM1.24 trilion bagi tahun 2021. Ini menjadikan sasaran jumlah eksport negara seperti yang digariskan dalam Rancangan Malaysia Ke-12 sebanyak RM1.25 trilion menjelang tahun 2025 telah berjaya dicapai empat tahun lebih awal. Beta yakin kejayaan ini mencerminkan keyakinan pelabur asing terhadap asas- asas ekonomi dan ekosistem pelaburan negara," titah Seri Paduka pada Istiadat Pembukaan Penggal Kelima Majlis Parlimen Ke-14 di Parlimen.  Seri Paduka Baginda turut bertitah bahawa Baginda yakin ekonomi negara akan mendapat manfaat yang besar melalui perjanjian perdagangan bebas ekonomi serantau dan antarabangsa yang merupakan tunjang kepada sistem perdagangan pelbagai hala berasaskan peraturan.  Perjanjian Kerjasama Komprehensif Ekonomi Serantau (RCEP) yang telah diratifikasi akan turut menyediakan akses pasaran yang lebih luas serta memberi peluang yang berlipat ganda untuk syarikat-syarikat tempatan, khususnya Perusahaan Kecil dan Sederhana (PKS) untuk meningkatkan penyertaan dalam rantaian nilai serantau dan global.


Basmi miskin tegar menjelang 2025, perlu tindakan bersepadu- Agong

PARLIMEN, 28 Februari- Usaha membasmi miskin tegar menjelang 2025 melalui tindakan bersepadu perlu diberi tumpuan.  Yang di-Pertuan Agong, Al-Sultan Abdullah Ri'ayatuddin Al-Mustafa Billah bertitah, semua pihak harus menggembleng tenaga dan memberikan komitmen tinggi agar taraf hidup golongan miskin tegar dapat ditingkatkan melalui peningkatan pendapatan yang mampan. "Beta turut menyambut baik usaha yang diterajui oleh Majlis Perlindungan Sosial (MySPC) yang telah memberi dimensi baru dalam mengukuhkan sistem perlindungan sosial negara. Program perlindungan sosial sedia ada juga wajar diperkukuh dan disusun semula bagi mendepani cabaran yang boleh menjejaskan kualiti hidup serta potensi pembangunan masa hadapan," titah Seri Paduka pada Istiadat Pembukaan Penggal Kelima Majlis Parlimen Ke-14 di Parlimen.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah ketika menyampaikan Titah Diraja sempena merasmikan Istiadat Pembukaan Penggal Kelima Majlis Parlimen Ke-14 di Parlimen)

Pada masa sama Al- Sultan Abdullah bertitah, usaha pemulihan perusahaan mikro, kecil dan sederhana serta usahawan informal yang terjejas akibat pandemik COVID-19 dan bencana banjir adalah sangat penting dan kritikal.  Kumpulan khusus seperti penjaja dan peniaga kecil, wanita, belia, graduan, kumpulan B40 termasuk asnaf serta golongan yang hilang pekerjaan perlu terus dibantu melalui program bimbingan keusahawanan dan pembiayaan yang bersesuaian demi kelangsungan hidup.


Malaysia berada di kedudukan ke-13 dari 122 negara, indeks pemulihan COVID-19 Nikkei Asia

PARLIMEN, 28 Februari- Malaysia berada di kedudukan ke-13 dari 122 buah negara dalam Indeks Pemulihan COVID-19 Nikkei Asia.  Yang Dipertuan Agong, Al-Sultan Abdullah Ri'ayatuddin Al-Mustafa Billah Shah bertitah, Program Imunisasi COVID-19 Kebangsaan berjaya mencapai liputan vaksinasi lengkap sehingga 98% populasi dewasa. Baginda turut menyeru, bagi memastikan imuniti kekal pada tahap optimum dan sebagai benteng dalam menghadapi varian baru, semua rakyat perlu mendapatkan dos penggalak menerusi program yang sedang dilaksanakan oleh kerajaan. "Walaupun negara kini semakin bersedia untuk beralih ke fasa endemik, Beta berharap agar peralihan ini dilaksanakan secara berhati hati. Beta menyokong strategik pengujian COVID-19 Kebangsaan dan tindakan alternatif kerajaan untuk mengurangkan harga kita ujian kendiri sebagai langkah pengukuhan tindakan kesihatan awam dan pemerkasaan komuniti,"titah Seri Paduka.Baginda bertitah demikian dalam Titah Diraja ketika merasmikan pembukaan Mesyuarat Pertama Penggal Kelima Parlimen ke-14 di Bangunan Parlimen.

Yang di-Pertuan Agong turut menghargai Pelan Hala Tuju Pembangunan Vaksin Negara (PPVN), termasuk strategi pembangunan vaksin sendiri, sebagai usaha meningkatkan kesediaan negara mendepani pandemik dan ancaman wabak lain pada masa hadapan.Selain itu, Seri Paduka juga menyambut baik Pelan Strategik Kebangsaan Kesihatan Mental 2020-2025, yang dirangka bagi menangani isu kesihatan mental rakyat terutama yang terkesan akibat pandemik COVID-19 melalui pelbagai langkah intervensi dan bantuan.“Beta menyeru kepada rakyat beta supaya terus memelihara kesihatan termasuklah kesihatan mental dan sentiasa mengamalkan budaya hidup sihat bagi menjayakan matlamat agenda nasional ‘Malaysia Sihat’,” titah Seri Paduka.Al-Sultan Abdullah menyokong aspirasi kerajaan untuk merakyatkan sains dan menginsankan teknologi kerana pembudayaan sains melalui inovasi sosial bakal melahirkan modal insan yang bersifat altruistik dalam menangani isu kemiskinan, kesihatan dan kesejahteraan masyarakat.“Beta berharap kerajaan akan terus memperkukuh program penyelidikan, pembangunan, pengkomersialan dan inovasi dalam bidang keutamaan termasuk kecerdasan buatan, robotik,bio-sains dan angkasa,” titah Yang di-Pertuan Agong.


Banjir Pantai Timur: 98 PPS di Terengganu, 54 PPS di Kelantan, diaktifkan

KUALA LUMPUR, 28 Februari- Susulan keadaan banjir yang semakin buruk di dua negeri di Pantai Timur, 98 pusat pemindahan sementara (PPS) di Terengganu dan 54 PPS di Kelantan telah diaktifkan.Agensi Pengurusan Bencana Negara (NADMA) memaklumkan berdasarkan laporan PKOB Terengganu, pengaktifan PPS tersebut adalah bagi melindungi 4,600 penduduk terjejas banjir daripada 1,435 keluarga. Sehubungan itu pihak Nadma akan membuat penghantaran tambahan Kit Makanan ke PKOB Terengganu bagi melancarkan pengurusan di PPS.Situasi air yang naik mendadak di Hulu Terengganu telah menyebabkan banyak kampung yang terputus hubungan.Justeru bot dan lori terpaksa digunakan kerana laluan sudah tidak boleh diakses kenderaan pacuan empat roda.Sementara itu, PKOB negeri Kelantan turut melaporkan peningkatan penduduk terjejas di mana sebanyak 54 PPS telah diaktifkan.Katanya, operasi menyelamat di beberapa lokasi di Kelantan juga hanya boleh dilakukan menggunakan lori dan bot sahaja memandangkan air telah naik lebih tinggi.Di Pahang pula, PKOB negeri melaporkan tidak ada PPS yang diaktifkan setakat ini memandangkan hanya kejadian banjir kilat yang telah berlaku di beberapa lokasi.


Niat ke rumah Atok berakhir tragedi, lemas dihanyutkan arus

(Mayat adik Muhammad Fazly ditemukan kira-kira 10.00 malam tadi)

KOTA BHARU, 28 Februari- Remaja lelaki yang tergelincir dan dihanyutkan arus ketika menunggang basikal di tepi tali air di Kampung Talang Kadok, Ketereh, Kelantan semalam, ditemukan mati lemas. Mayat Muhammad Fazly Kamri, 13 tahun dijumpai pukul 10.00 malam tadi oleh sepasukan anggota Pasukan Penyelamat di Air (PPDA) di lokasi tiga meter atau kira-kira 40 meter dari lokasi terakhir dia dipercayai tenggelam.Sebelum kejadian pada 6.20 petang tadi, mangsa menunggang basikal bersama-sama dua sepupunya untuk ke rumah datuk mereka tidak jauh dari rumah masing-masing.  Sepupunya, Muhamad Aiman Mohamad Anuwa, 13 tahun berkata, mereka menunggang basikal berasingan dan ketika melalui lokasi kejadian, mangsa berada di hadapan dan memberitahu dia tahu selok-belok laluan tersebut. Ketika melalui jalan berbatu yang dilimpahi air sedalam 0.2 meter dan berarus deras, Fazly yang berada di hadapan secara tiba-tiba tergelincir sebelum dihanyutkan arus bersama basikal ditunggang. "Kami naik basikal pergi ke rumah atok, dia (mangsa) kata tahu selok belok jalan dan berada dihadapan, lepas tu dia jatuh, pegang rumput, tapi arus deras tolak dia ke tali air," menurut sepupu mangsa, Muhamad Aiman Mohd Anuwa.

Jelas Aiman sejurus kejadian, dia dan seorang lagi sepupunya, Faiz, 13 meminta tolong daripada tiga lelaki yang berada berhampiran lokasi namun disebabkan tidak pandai berenang, tiga individu itu terus menghubungi penduduk kampung lain.  Katanya, dalam jarak kira-kira 100 meter dihanyutkan arus, dia terdengar mangsa menjerit meminta tolong namun mereka tidak dapat berbuat apa-apa melainkan hanya memandang sepupunya itu perlahan-lahan tenggelam.  Sementara itu, Pemangku Ketua Polis Daerah Kota Bharu, Superintenden Mohd Suhaimi Ali berkata, mayat mangsa ditemui oleh sepasukan anggota PPDA Jabatan Bomba dan Penyelamat Malaysia di dasar tali air itu pada kedalaman 2.5 meter. Katanya, Balai Polis Ketereh menerima maklumat pada 6.20 petang yang memaklumkan terdapat seorang remaja lemas di dalam tali air.  "Lebih kurang pukul 10.00 malam mangsa telah dijumpai dari tempat dia tergelincir pada jarak kurang 40 meter," kata Suhaimi. Mayat mangsa dibawa ke Hospital Raja Perempuan Zainab 2 (HRPZ 2) untuk bedah siasat.


BANJIR: Jumlah penduduk yang terjejas banjir di Kelantan dan Terengganu meningkat pagi ini

KUALA LUMPUR, 28 Febuari - Jumlah penduduk terjejas banjir di Terengganu dan Kelantan yang ditempatkan di pusat pemindahan sementara (PPS) meningkat kepada 19,626 orang pagi ini berbanding 14,521 individu, malam tadi.

Di TERENGGANU, jumlah penduduk yang dipindahkan ke PPS meningkat kepada 11,137 orang daripada 3,177 keluarga berbanding 6,963 orang daripada 2,072 keluarga semalam.

Mereka ditempatkan di 157 PPS yang beroperasi merangkumi lapan daerah iaitu 44 di Besut, Setiu (30), Hulu Terengganu (27), Dungun (23), Kemaman (22), Kuala Nerus (lapan), Kuala Terengganu (dua) dan Marang (satu).

Sekretariat Jawatankuasa Pengurusan Bencana Terengganu memaklumkan, cuaca di kebanyakan daerah di negeri itu dijangka baik pada pagi ini manakala Jabatan Pengairan dan Saliran (JPS) melalui laman web https://publicinfobanjir.water.gov.my melaporkan bacaan air di enam batang sungai masih pada paras bahaya.

Enam sungai berkenaan ialah Sungai Kemaman dan Sungai Tebak di Kemaman, Sungai Nerus (Setiu), Sungai Telemong (Hulu Terengganu), Sungai Dungun (Dungun) dan Sungai Terengganu (Kuala Terengganu).

Di KELANTAN pula , jumlah penduduk yang dipindahkan meningkat kepada 8,489 orang daripada 2,750 keluarga berbanding 7,558 orang daripada 2,449 keluarga, semalam.

Menurut aplikasi Info Bencana Jabatan Kebajikan Masyarakat (JKM), sebanyak 68 PPS dibuka melibatkan tujuh daerah.

18 di Pasir Mas, Kuala Krai (16), Tanah Merah (14), Jeli (lapan), Pasir Puteh (enam), Machang (lima) dan satu di Kota Bharu.

Portal JPS pula melaporkan bacaan air di tiga sungai utama berada pada paras bahaya iaitu Sungai Golok di Kampung Jenob, Tanah Merah; Sungai Kelantan di Temangan, Machang dan Sungai Kelantan di Kusial, Tanah Merah.


Kamarulzaman terima sumbangan daripada kerajaan Pahang bernilai RM30,000

JERANTUT, 28 Februari- Bantuan sebanyak RM30,000 disumbangkan kepada rakyat Malaysia yang koma dan strok di Korea Selatan.  Kamarulzaman Mohd Fauzi@Jazuli, 50 tahun, merupakan rakyat Pahang dari Jerantut, kini sedang menerima rawatan di Hospital Universiti Kebangsaan Chungbuk, Cheongju, Korea Selatan.Ahli Dewan Negeri Pulau Tawar, Datuk Nazri Ngah berkata kerajaan negeri Pahang bersimpati dengan nasib Kamarulzaman dan akan menampung kos pengurusan membawanya pulang ke tanah air.  Selain itu, kerajaan negeri juga akan menampung bayaran tunggakan rawatan hospital tersebut."Dua kali Yang Berhormat Menteri Besar berhubung dengan saya untuk berunding bersama keluarga dan setuju untuk membantu keluarga dengan jumlah sebanyak RM30,000," katanya kepada media selepas menerima kunjungan keluarga Kamarulzaman di Jerantut, Pahang.  Pada 30 Januari lalu kerajaan negeri sudah memberikan sumbangan sebanyak RM10,000 kepada Kamarulzaman bagi menampung bayaran bil hospital ketika dia mula menerima rawatan dalam tempoh 10 hari di sana.

"Kerajaan negeri berterima kasih kepada Wisma Putra, Kedutaan Malaysia dan Kedutaan Korea Selatan di Seoul yang memberikan kerjasama memudahkan Kamarulzaman dibawa pulang ke tanah air," tambahnya. Kamarulzaman dijangka tiba di Lapangan Terbang Antarabangsa Kuala Lumpur (KLIA) pada 2 Mac nanti.


Banjir di Terengganu dan Kelantan catat peningkatan penduduk terjejas banjir pagi ini

KUALA LUMPUR, 28 Februari- Sehingga 6 pagi tadi penduduk terjejas banjir di Terengganu terus menunjukkan peningkatan dengan 3,097 keluarga dipindahkan.  Terkini 10,861 penduduk terjejas banjir direkodkan berbanding 8,176 pada 12 tengah malam tadi.  Sekretariat Jawatankuasa Pengurusan Bencana negeri berkata ketika ini, 157 PPS dibuka di semua daerah.  Hulu Terengganu merekodkan penduduk terjejas paling tinggi dengan 2,946 penduduk diikuti Kemaman (2,750) dan Besut (2,187).

(3,097 keluarga terjejas banjir di Terengganu ditempatkan di PPS setakat 6 pagi tadi)

Daerah Setiu pula merekodkan 1,277 penduduk, Dungun (1,236), Kuala Nerus mencatatkan 407 penduduk.  Bagi daerah Kuala Terengganu pula merekodkan 57 penduduk dan Marang kekal 5 orang.  Terengganu mula banjir bermula khamis lepas dan disifatkan paling teruk dalam lima episod gelombang monsun Timur Laut sejak 2 Disember lalu.Sementara itu di Kelantan, jumlah penduduk terjejas banjir juga meningkat kepada 8,489 orang daripada 2,750 keluarga.Sebanyak 68 PPS dibuka melibatkan tujuh jajahan iaitu Kuala Krai, Pasir Mas, Tanah Merah, Jeli, Pasir Puteh, Machang dan Kota Bharu.


Pelajar sekolah, korban kedua banjir di Kelantan

KOTA BHARU, 28 Februari - Seorang remaja lelaki berumur 13 tahun menjadi korban kedua banjir di Kelantan selepas ditemukan lemas di Kampung Talang dekat Kadok di sini pada 7.15 malam semalam.

Timbalan Ketua Polis Kelantan Datuk Muhamad Zaki Harun berkata Mohamad Fazli Tamri, pelajar Sekolah Menengah Kebangsaan Kubang Kiat di sini, dipercayai sedang menunggang basikal bersama rakannya sebelum tergelincir dan terjatuh ke dalam tali air di kampung itu pada 6.20 petang."Rakannya cuba menyelamatkan mangsa, bagaimanapun gagal dan telah memanggil penduduk berdekatan untuk meminta pertolongan. Operasi mencari berjaya menemukan mangsa kira-kira 50 meter dari tempat dia terjatuh," katanya ketika dihubungi BERNAMA.Muhamad Zaki berkata mayat mangsa dibawa ke Hospital Raja Perempuan Zainab II untuk proses bedah siasat dan tindakan selanjutnya.Terdahulu, seorang warga emas lelaki berusia 70 tahun menjadi korban pertama banjir di Kelantan yang turut ditemukan lemas hari ini di Kampung Kuala Gris dekat Dabong, Kuala Krai pada 7 malam.- BERNAMA


Orang ramai dinasihat tidak cuba melepasi jambatan rosak akibat banjir di Kampung Kuala Dura

HULU TERENGGANU, 28 Februari- Jambatan di Kampung Kuala Dura, Hulu Terengganu rosak ditenggelami banjir.Ketua Polis Terengganu, Datuk Rohaimi Md Isa mengesahkan mengenai kejadian tersebut.Menurut beliau, ketika ini bahagian teknikal Jabatan Kerja Raya (JKR) negeri sedang membuat penilaian sebenar berhubung peratusan kerosakan dan kebolehgunaan jambatan tersebut.  "Mengenai isu jambatan Kampung Dura itu, saya menasihati orang ramai terutamanya yang tinggal berhampiran atau sekitar kawasan tersebut jangan sesekali menghampiri dan cuba untuk melepasi laluan tersebut yang telah ditutup ketika ini. Ini kerana keadaan amatlah bahaya," kata Datuk Rohaimi ketika ditemui selepas membuat tinjauan banjir di Kampung Tanjung Putat daerah Hulu Terengganu. Tegas beliau, orang ramai diminta tidak mendekati lokasi berkenaan sehingga diberitahu.Difahamkan, tanah di kawasan sekitar tebing juga telah runtuh sekali gus boleh menjadi punca terhadap bencana yang lebih besar. Terengganu mula banjir bermula Khamis lepas dan disifatkan paling teruk dalam lima episod gelombang monsun Timur Laut sejak 2 Disember lalu.


Kesemua penduduk terjejas banjir yang terperangkap di Hulu Terengganu berjaya diselamatkan

(Video yang tular di media sosial, penduduk terjejas di Kampung Lubuk Pait terperangkap dalam banjir)

KEMAMAN, 28 Februari- Kesemua penduduk terjejas banjir yang terperangkap di kawasan Hulu Terengganu, Terengganu telah berjaya dibawa keluar dan diselamatkan oleh pihak berkuasa.

Timbalan Pengerusi Jawatankuasa Bencana Negeri, Hanafiah Mat berkata mereka termasuk beberapa penduduk yang terperangkap di atas bumbung rumah selepas kediaman mereka dinaiki air pagi semalam.  Selain itu, penduduk terjejas yang melarikan diri ke atas bukit di FELCRA Gunung Menerong, Ajil selepas kediaman dan Pusat Pemindahan Sementara (PPS) dinaiki air secara mendadak.  Menurut Hanafiah, kesemua penduduk terbabit berjaya diselamatkan dan dibawa ke Pusat Pemindahan Sementara (PPS) meskipun terpaksa berdepan dengan pelbagai cabaran ketika operasi menyelamat. Hanafiah berkata memang ada rungutan daripada penduduk meminta bantuan tersebut dan banjir yang melanda daerah berkenaan kali ini agak luar biasa dan air naik dengan mendadak.  "Kerajaan melalui agensi telah berusaha dan kesemua mereka selamat walaupun ada rungutan yang kami terima, cuma bagi pihak kerajaan negeri saya memohon maaf di atas beberapa kelemahan terutama pada hari kejadian yang agak kelam kabut tetapi dapat kita atasi dengan sebaik mungkin.""Saya ucapkan terima kasih kepada semua agensi kerajaan yang bertungkus lumus menyelamatkan mereka," kata Hanafiah ketika ditemui RTM ketika meninjau situasi banjir di beberapa kampung termasuk Kampung Air Putih, Kemaman petang semalam.

(Timbalan Pengerusi Jawatankuasa Bencana negeri, Hanafiah Mat menjelaskan situasi semasa kepada RTM)

Hanafiah merangkap Pengerusi Jawatankuasa Kebajikan, Pembangunan Wanita dan Keluarga dan Perpaduan Nasional negeri berkata pihaknya turut mengarahkan semua jawatankuasa bencana daerah dapat segera melaksanakan operasi menyelamat jika menerima laporan.  Menurut Hanafiah, beliau memohon maaf bagi pihak kerajaan negeri jika terdapat kelemahan namun pihaknya melalui agensi termasuk Angkatan Pertahanan Awam Malaysia (APM), Jabatan Bomba dan Penyelamat (JBPM) dan Polis Diraja Malaysia (PDRM) telah berusaha melakukan sebaik mungkin.  Terdahulu, tular di laman sosial mengenai video dan gambar penduduk di Kampung Lubuk Pait, Kuala Berang terperangkap di atas bumbung rumah untuk menyelamatkan diri dan video penduduk yang terpaksa melarikan diri ke atas sebuah bukit ekoran banjir buruk di daerah Hulu Terengganu.


Malaysia kini berada di episod ke-6 Monsun Timur Laut 2021/2022 - MetMalaysia

(Situasi banjir di Terengganu, orang ramai mula menyelamatkan harta benda ke kawasan selamat)

KUALA LUMPUR, 28 Februari- Jabatan Meteorologi Malaysia (MET Malaysia) melaporkan, Malaysia kini berada di episod ke-6 Monsun Timur Laut 2021/2022.

Pada jam 12.15 tengah hari semalam, MET Malaysia telah mengeluarkan Amaran Hujan Berterusan Peringkat Buruk (jingga) bagi negeri Perak (Hulu Perak), Kelantan dan Terengganu (Besut, Setiu, Kuala Nerus, Hulu Terengganu, Kuala Terengganu dan Marang), sudah tidak ada lokasi yang berada di bawah Amaran Peringkat Bahaya (merah).Agensi Pengurusan Bencana Negara (NADMA) dalam sebuah kenyataan memaklumkan, sehingga 1.50 petang, hujan masih berlaku di kawasan pedalaman namun intensiti dilaporkan makin berkurangan.Walau bagaimanapun, stesen utama MET Malaysia di Hulu Terengganu, Kuala Krai, Gong Kedak, Jeli, dan Kota Bharu masih mencatat hujan lebat."Keadaan cuaca di Semenanjung dijangka bertambah baik mulai hari ini, 28 Februari. Hujan dan ribut petir dijangka berlaku di barat Semenanjung, utara Sarawak serta barat dan timur Sabah pada sebelah petang hingga awal malam," petik kenyataan itu.MET Malaysia juga telah mengeluarkan Amaran Angin Kencang Dan Laut Bergelora (Kategori Pertama dan Kedua) untuk perkapalan di perairan Laut China Selatan berkuat kuasa sehingga 1 Mac ini. "Hujan dilaporkan telah berkurangan kecuali terdapat kenaikan air di kawasan Pasir Mas manakala air daripada kawasan hulu Sungai Kelantan telah mula turun ke hilir namun tiada stesen yang merekodkan paras bahaya di negeri Kelantan kecuali lembangan Sungai Golok," menurut kenyataan dikeluarkan Jabatan Pengairan dan Saliran (JPS).

(Banjir di Kelantan telah menenggelamkan laluan darat dan menyukarkan kerja menyelamat penduduk terjejas)

Dalam perkembangan lain, menurut laporan Pusat Kawalan Operasi Bencana (PKOB) negeri Terengganu, sehingga jam 2.00 petang semalam sejumlah 98 PPS telah diaktifkan untuk melindungai 4,600 mangsa daripada 1,435 keluarga. Pihak NADMA akan membuat penghantaran tambahan kit makanan ke PKOB Terengganu bagi melancarkan pengurusan di Pusat Pemindahan Sementara (PPS) dan agensi penyelamat terpaksa menggunakan bot dan lori untuk menyelamat kerana laluan sudah tidak boleh diakses kenderaan pacuan empat roda.

(Agensi keselamatan APM berusaha memindahkan penduduk terjejas banjir ke PPS berhampiran dengan menggunakan bot di sekitar Terengganu/FB APM)

PKOB negeri Kelantan melaporkan peningkatan mangsa dimana 54 PPS telah diaktifkan.Hujan lebat juga telah menyebabkan PPS di Rantau Panjang dinaiki air bagaimanapun semua mangsa telah selamat dipindahkan ke PPS lain.PKOB negeri Pahang melaporkan tidak ada PPS yang diaktifkan setakat ini memandangkan hanya kejadian banjir kilat yang telah berlaku di beberapa lokasi. Hulu Tembeling sedang berhadapan hujan lebat dan aras air di Jerantut telah melebihi paras waspada tiga pada jam 1.30 tengah hari semalam dan trend dilaporkan menaik.Pihak Jabatan Kebajikan Masyarakat (JKM) juga telah memberi maklum bahawa bekalan makanan masih mencukupi termasuk stok di depot negeri Terengganu dan Kelantan.


Banjir Terengganu, jumlah penduduk terjejas terus meningkat

KUALA TERENGGANU, 27 Februari- Perkembangan banjir di Terengganu menyaksikan sehingga pukul 10 malam tadi, penduduk terjejas banjir di negeri itu terus menunjukkan peningkatan.  7,488 penduduk daripada 2,215 keluarga dipindahkan berbanding lebih 5,722 orang petang tadi.  Sekretariat Jawatankuasa Pengurusan Bencana negeri berkata ketika ini, 127 PPS dibuka di semua daerah.  Kemaman masih lagi mencatatkan penduduk terjejas paling tinggi dengan 2,041 penduduk diikuti Hulu Terengganu dengan seribu 811 penduduk.  Daerah Setiu mencatatkan 1,162 penduduk, Dungun Seribu 119, Besut Seribu 105, Dan Kuala Nerus mencatatkan 205 penduduk.  Bagi daerah Kuala Terengganu pula merekodkan 40 penduduk dan Marang 5 orang.  Terengganu mula banjir bermula khamis lepas dan disifatkan paling teruk dalam lima episod gelombang monsun Timur Laut sejak 2 Disember lalu.


Banjir Kelantan semakin buruk, 64 PPS aktif setakat ini.

KOTA BHARU, 27 Februari- Situasi banjir di Kelantan semakin memburuk dengan pertambahan empat lagi Pusat Pemindahan Sementara (PPS) dibuka, sekali gus menyaksikan setakat ini sebanyak 64 PPS aktif membabitkan tujuh daerah di negeri itu. Berbanding petang tadi, jumlah penduduk terjejas banjir yang dipindahkan setakat pukul 7 petang mencecah 6, 822 daripada 2,235 keluarga.Menurut portal info banjir JKM, Machang dan Kota Bharu menjadi daerah terbaharu dilanda banjir apabila tiga PPS di buka di daerah Machang melibatkan 172 penduduk terjejas banjir dan satu PPS dibuka di daerah Kota Bharu melibatkan 23 penduduk terjejas banjir.  Dalam pada itu, 15 PPS dibuka di daerah Pasir Mas melibatkan 3,921 penduduk terjejas banjir menjadikan daerah itu antara daerah paling teruk terjejas setakat ini.Di Kuala Krai dan Tanah merah masing-masing 15 PPS dibuka melibatkan seribu 157 penduduk terjejas banjir di Kuala krai dan 700 penduduk terjejas banjir di Tanah Merah.  Manakala di jeli, lapan PPS di buka melibatkan 634 penduduk terjejas banjir.  Sementara itu, banjir di Pasir Puteh pula semakin meningkat apabila enam PPS dibuka di daerah itu membabitkan 218 penduduk terjejas banjir.


Majikan tolak salinan sijil digital HSO, RO boleh diambil tindakan - Khairy

(Menteri Kesihatan, Khairy Jamaluddin ketika di sidang media di CAC Klinik Kesihatan Simpang Renggam / KKM)

SIMPANG RENGGAM, 27 Februari - Majikan yang enggan menerima pakai salinan 'tangkap layar' sijil digital Perintah Pengawasan dan Pemerhatian di Rumah (HSO) atau surat pelepasan kuarantin (RO) dalam aplikasi MySejahtera boleh dikenakan tindakan.Tindakan majikan tersebut menyebabkan pekerja terpaksa datang ke Pusat Penilaian COVID-19 (CAC) bagi mendapatkan notis secara bertulis.Menteri Kesihatan, Khairy Jamaluddin berkata, salinan sijil digital menerusi aplikasi tersebut sah dan sudah mencukupi.Jelasnya, laporan CAC Kebangsaan mendapati 30 hingga 50 peratus kes individu yang hadir ke CAC adalah bukan untuk penilaian bagi kesihatan yang merosot semasa menjalani pemantauan di rumah."Sebaliknya 90 peratus daripadanya adalah untuk mendapatkan notis bertulis discaj daripada isolasi di rumah. " Ini menyebabkan penambahan beban tugas kepada kakitangan CAC yang berperanan membuat penilaian kesihatan", katanya pada sidang media di CAC Klinik Kesihatan Simpang Renggam di sini, hari ini.


70 peratus dos penggalak di Johor beri perlindungan kepada pengundi

(Menteri Kesihatan, Khairy Jamaluddin meninjau Pusat Penilaian COVID-19, Klinik Kesihatan Simpang Renggam / KKM)

SIMPANG RENGGAM, 27 Februari - 70 peratus pemberian dos penggalak telah dicapai di Johor. Nilai peratusan yang tinggi itu, diyakini mampu memberi perlindungan kepada pengundi Pilihan Raya Umum Dewan Negeri Johor.Menteri Kesihatan, Khairy Jamaluddin berkata, ia merupakan sasaran yang ditetapkan Kementerian menjelang Hari Pengundian, 12 Mac 2022."Ini memberikan perlindungan yang baik kepada pengundi-pengundi terutamanya warga emas, yang mempunyai komplikasi kesihatan supaya terlindung, terutamanya semasa kegiatan kempen yang sedang berlangsung". "Walaupun kes meningkat tetapi kesannya tidak serius seperti beberapa bulan lalu", katanya ketika meninjau Pusat Penilaian COVID-19, Klinik Kesihatan Simpang Renggam.Sementara itu, vaksinasi kepada kanak-kanak di Johor juga telah mencapai 25 peratus atau lebih 103,000 kanak-kanak.Kadar tersebut melebihi peratusan di peringkat nasional iaitu sebanyak 23 peratus.


Lebih 3,00 penduduk bergelap, tiang elektrik tumbang dilanggar kapal pengorek pasir

TUMPAT, 27 Februari- Lebih 3,000 penduduk di 11 buah kampung di kepulauan Tumpat di Delta Sungai Kelantan terputus bekalan elektrik sejak tengah malam tadi apabila tiang elektrik tumbang dilanggar sebuah kapal pengorek pasir.  Kejadian disedari penduduk pada jam 12 tengah malam apabila kediaman mereka secara tiba-tiba bergelap.  Menurut Penghulu Mukim Pulau Seratus, Che Dir Che Hamid, kapal pengorek pasir itu hanyut kira-kira dua kilometer dari lokasinya ditempatkan iaitu di Kampung Pasir Pekan sebelum dibawa arus sungai yang deras dan melanggar tiang elektrik yang terletak di tebing sungai Kampung Pulau Beluru.  Jelasnya, sebaik mengetahui punca bekalan elektrik terputus itu, penduduk kampung kemudian keluar ke tanah besar untuk mencari lilin.  Katanya lagi, bekalan lilin dibeli dalam kuantiti yang banyak kerana difahamkan keadaan tanpa elektrik itu akan dialami mereka dalam tempoh yang agak lama.  Sementara itu, Ketua Jajahan Tumpat, Rusydee Abdullah berkata, pihaknya sudah berhubung dengan wakil Tenaga Nasional Berhad (TNB) dan perkara itu dalam perhatian.  Tidak menafikan masalah itu memakan masa untuk diselesaikan, beliau berharap agar penduduk kampung terus bersabar sementara pihaknya mencari penyelesaian lain.  Pihaknya juga akan berbincang dengan kerajaan negeri bagi mencari penyelesaian sementara untuk penduduk sama ada menyediakan set generator atau menggunakan saluran elektrik dari mana-mana punca bekalan.


Video tular palsu, paras air Empangan Hidro di Stesen Janakuasa Kenyir masih terkawal- TNB

(Video tular mengenai bunyi siren di Empangan Kenyir yang kononnya meminta penduduk Terengganu berhati-hati dengan kemungkinan banjir yang lebih besar akan melanda disebabkan air daripada empangan akan dilepaskan) FOTO GOOGLE

KUALA TERENGGANU, 27 Februari- Paras air di Empangan Hidro di Stesen Janakuasa Kenyir Tenaga Nasional Berhad (TNB) masih berada pada paras terkawal dan di bawah paras limpah setakat ini.TNB dalam satu kenyataan memaklumkan pemantauan secara berterusan sedang dijalankan dan maklumat yang berkaitan sentiasa disalurkan kepada pihak berkuasa secara berkala."Orang ramai dinasihatkan supaya mendapatkan maklumat yang sahih melalui saluran rasmi TNB di Facebook TNB Careline atau Twitter Tenaga_Nasional sahaja," menurut kenyataan itu.Hari ini, tular di media sosial mengenai bunyi siren di Empangan Kenyir yang kononnya meminta penduduk Terengganu terutama Daerah Hulu Terengganu berhati-hati dengan kemungkinan banjir yang lebih besar akan melanda disebabkan air daripada empangan akan dilepaskan.- BERNAMA


Banjir Kelantan, jumlah penduduk terjejas meningkat, 60 PPS dibuka di tujuh daerah

KOTA BHARU, 27 Februari- Situasi banjir di Kelantan semakin meningkat apabila apabila 60 Pusat Pemindahan Sementara (PPS) dibuka membabitkan tujuh daerah di negeri itu.Berbanding semalam, jumlah penduduk terjejas banjir yang dipindahkan setakat pukul 4 petang tadi mencecah 5,377 orang daripada 1,843 Keluarga.Menurut portal info banjir JKM, Machang dan Kota Bharu menjadi daerah terbaharu dilanda banjir apabila tiga PPS di buka di daerah Machang dan satu PPS dibuka di daerah Kota Bharu. Dalam pada itu, 12 PPS dibuka di daerah Pasir Mas melibatkan 2,857 penduduk terjejas banjir daripada 1,121 keluarga menjadikan daerah itu antara daerah paling teruk terjejas setakat ini.Selain itu, 14 PPS dibuka di Kuala Krai melibatkan 831 penduduk terjejas banjir, 12 PPS di buka Tanah Merah melibatkan 498 penduduk terjejas banjir dan 8 PPS di buka melibatkan 622 penduduk terjejas banjir. Sementara di keadaan banjir di Pasir Puteh pula makin meningkat apabila 4 PPS dibuka di daerah itu membabitkan 147 penduduk terjejas banjir. Sembilan PPS di buka di daerah kuala krai melibatkan 458 penduduk terjejas banjir daripada 131 keluarga manakala di Tanah Merah, sembilan PPS dibuka melibatkan 353 penduduk terjejas banjir daripada 84 keluarga. Sementara itu, tiga sungai utama mencatatkan bacaan air sungai melebihi paras bahaya iaitu Sungai Kg Temangan Machang, Sungai Lanas di Air Lanas Jeli dan Sungai Golok di Kg Jenob, Tanah Merah.